Perlukah Yang di-Pertuan Agong mempunyai privy council untuk menasihati baginda mengenai isu undang-undang?

Saya merujuk kepada berita rencana bertajuk “Agong needs own legal privy council to counter AG” (Agong perlukan privy council sendiri untuk menentang Peguam Negara) yang disiar oleh The Vibes pada 16 Julai 2021.

Ia memetik anggota Dewan Negara Perak, Datuk Seri Mohd Annuar Zaini dan “pakar mengenai perkara itu, mulai dari peguam hinggalah kepada keluarga di-Raja” yang, “mengaku bahawa sudah tiba masanya Yang di-Pertuan Agong mempunyai penasihat undang-undang sendiri untuk menentang Peguam Negara jika berlaku perselisihan antara Istana Negara dan badan eksekutif yang diketuai oleh Pejabat Perdana Menteri (PMO).”

“Ini, kata para pakar, boleh menyebabkan konflik kepentingan bagi Peguam Negara.

“Bercakap kepada The Vibes, Datuk Seri Mohd Annuar Zaini berkata …

“Baginda patut mempunyai penasihat bebas kerana Peguam Negara membawa pandangan pemerintah.

“Walaupun pemerintah mempunyai pandangan yang boleh dipersoalkan, Peguam Negara akan mempertahankan pandangan itu. Peguam yang sama tidak sepatutnya memberi nasihat yang sama kepada entiti yang berbeza.

“Raja Thailand mempunyai privy council sendiri yang akan menilai apa yang pemerintah tunjukkan dan menasihati raja. Peranan mereka adalah menasihati raja. Di Perak, kita mempunyai Dewan Negara. Ia setaraf dengan privy council. “”

“Bekas ketua Bernama itu menambah bahawa kerana pertanggungjawaban (accountability) dan tanggungjawab responsibility) Jabatan Peguam Negara terhadap pentadbiran yang berkuasa, walaupun Yang di-Pertuan Agong percaya bahawa parti pemerintah melakukan kesalahan, Peguam Negara tetap akan mempertahankan pendirian pemerintah.

“Seorang pakar kanan undang-undang, yang meminta tidak disebutkan namanya, sependapat dengan Annuar bahawa kedudukan Peguam Negara tidak dapat dipertahankan, kerana situasi yang bertentangan akan timbul antara eksekutif politik dan Agong.

“Di mana dia (Peguam Negara) berdiri? Perkata 145 (2) perlembagaan persekutuan menyatakan bahawa tugas Peguam Negara adalah menasihati Yang di-Pertuan Agong, kabinet dan mana-mana menteri. Bagaimana ia boleh berlaku? Kadang kala, masalahnya adalah antara perdana menteri dan Yang di-Pertuan Agong. ”

“Istana Negara mesti mempunyai peguamnya sendiri untuk memberi nasihat mengenai perkara seperti ini,” kata peguam itu.
…….

“Pakar perundangan (legal eagles) mengatakan terdapat banyak celah (loopholes) dalam perlembagaan yang memihak kepada Jabatan Perdana Menteri yang mesti ditangani untuk memastikan semak dan imbang yang tepat di negara ini.

“Sementara itu, seorang anggota keluarga diraja, yang juga meminta untuk tidak disebutkan namanya, mengatakan sebuah privy council diraja untuk Yang di-Pertuan Agong sangat diperlukan.
…….

“Satu perkara lagi adalah bahawa pelantikan Peguam Negara harus berada di bawah Suruhanjaya Perkhidmatan Awam untuk pelantikan awam, walaupun ini memerlukan pindaan perlembagaan,” kata keluarga diraja itu, yang merupakan suara utama untuk pemerintahan yang baik dan keutamaan perlembagaan. ”

Saya tiada masalah jika Yang di-Pertuan Agong hendak mendengar pandangan pakar-pakar undang-undang yang benar-benar bebas dan bukan peguam-peguam aktivis dan pro-pembangkang yang terang-terang telah memberi pandangan menentang pandangan Peguam Negara dalam sesuatu hal.

Tetapi, sama ada kita perlu mengadakan sebuah privy council seperti di United Kingdom adalah satu perkara lain. Saya tidak bersetuju dengan alasan yang diberikan: untuk menentang Peguam Negara.

Peguam Negara adalah penasihat undang-undang Yang di-Pertuan Agong dan juga Perdana Menteri/Kabinet (Kerajaan). Itu peruntukan oleh Perlembagaan. Yang di-Pertuan Agong, Perdana Menteri/Kabinet dan Peguam Negara berada di pihak yang sama: Eksekutif. Tugas Peguam Negara adalah memberi nasihat undang-undang kepada Perdana Menteri/Kabinet dan Yang di-Pertuan Agong.

Nasihat yang diberi mengenai sesuatu isu adalah nasihat undang-undang. Nasihat yang diberi kepada Perdana Menteri/Kabinet dan Yang di-Pertuan Agong semestinyalah nasihat yang sama. Takkanlah, untuk mengambil hati Perdana Menteri/Kabinet, Peguam Negara akan memberi nasihat yang berlainan kepada Perdana Menteri/Kabinet dan untuk mengambil hati Yang di-Pertuan Agong, beliau akan memberi nasihat yang berlainan kepada Yang di-Pertuan Agong.

Oleh sebab Peguam Negara memberi nasihat yang sama, di manakah akan timbul conflict of interest? Mungkin satu pihak atau kedua-dua pihak bersetuju atau tidak bersetuju dengan pandangan itu, oleh sebab Peguam Negara adalah penasihat rasmi mereka, mereka sepatutnya menerimanya. Jika beliau tidak competent, Yang di-Pertuan Agong, atas nasihat Perdana Menteri, boleh menamatkan perkhidmatannya. Ini pernah berlaku, walaupun atas alasan yang berbeza.

Maka hujah bahawa Perkara 145(2) Perlembagaan menyebabkan conflict of interest kepada Peguam Negara di mana Yang di-Pertuan Agong tidak bersetuju dengan pandangan Peguam Negara itu tidak betul. Kesilapan itu bermula apabila pakar-pakar yang takut nama mereka diketahui itu membuat anggapan bahawa Peguam Negara menerima pendapat undang-undang itu daripada Perdana Menteri/Kabinet dan membawanya kepada Yang di-Pertuan Agong dan akan mempertahankannya walaupun ia boleh dipersoalkan.

DS Annuar Zaini dan pakar-pakar undang-undang itu membuat anggapan bahawa Peguam Negara menerima nasihat undang-undang daripada Perdana Menteri/Kabinet dan membawanya kepada Yang di-Pertuan Agong. Ini sangat tidak munasabah. Lebih teruk lagi DS Zaini mengatakan “walaupun Yang di-Pertuan Agong percaya bahawa parti pemerintah melakukan kesalahan, Peguam Negara tetap akan mempertahankan pendirian pemerintah.” Ini satu kenyataan yang sangat tidak berasas.

Ia memberi gambaran seolah-olah Peguam Negara adalah tidak profesional, tidak berpendirian, tidak ada self-respect, senantiasa menurut kata Perdana Menteri/Kabinet. Kita tidak perlu pergi jauh. Mengapa Tan Sri Abdul Gani Patail ditamatkan perkhidmatannya sebagai Peguam Negara dan Pendakwa Raya oleh Yang di-Pertuan Agong atas nasihat Perdana Menteri?

Kenyataan DS Annuar Zaini bahawa “Peguam yang sama tidak sepatutmya memberi nasihat yang sama kepada entiti yang berbeza” (“The same lawyer should not be giving the same advice to a different entity.”) adalah amat pelik. Jika itulah yang beliau maksudkan dan ia dilaporkan dengan betul, ia bererti Peguam Negara hendaklah, dalam isu yang sama, memberi nasihat yang berlainan kepada Perdana Menteri/Kabinet dan kepada Yang di-Pertuan Agong.

Dalam kata-kata lain, beliau hendaklah berbohong kepada satu pihak. Jika beliau bermaksud peguam yang sama tidak sepatutmya memberi nasihat mengenai isu yang sama kepada entiti yang berbeza pun, ia amat tidak munasabah. Setiap peguam melakukannya sepanjang masa. Apa salahnya?

Orang-orang yang membuat cadangan ini meminjam kata-kata privy council daripada institusi privy council di United Kingdom. Sebelum mencadangkan institusi yang serupa diadakan di sini, kita perlu mengkaji sejarah, keadaan di sekeliling penubuhannya, bidangkuasanya, jangan lupa bahawa United Kingdom tidak mempunyai perlembagaan bertulis dan saya percaya (saya sedia dibetulkan) tidak ada peruntukan dalam mana-mana undang-undang di negara itu yang mengatakan bahawa Peguam Negara adalah penasihat kepada King atau Queen. Hanya kerana United Kingdom mempunyai privy council tidak bererti institusi yang sama sesuai di negara ini.

Demikian juga, oleh sebab Thailand mempunyai privy council bukanlah alasan yang cukup bagi kita menirunya. Kita tidak tahu peruntukan perlembagaannya, bagaimana sistem keperlembagaannya dan bagaimana ia beroperasi. Yang kita tahu ialah, apabila berlaku rampasan kuasa atau pertukaran kerajaan, perlembagaan akan diganti.

Perlembagaan kita telah digubal oleh hakim-hakim dari negara-negara Komanwel, tiga daripadanya hakim-hakim kanan dari United Kingdom. Mereka tentu arif mengenai peranan privy council di United Kingdom. Tetapi, mereka tidak memilih untuk mengadakan privy council untuk menasihat Yang di-Pertuan Agong.

Sebaliknya, mereka memilih peruntukan yang lebih mudah beroperasi bersesuaian dengan peruntukan-peruntukan Perlembagaan kita. Ia telah beroperasi dengan baiknya selama lebih daripada setengah abad. Isu deklarasi darurat dan pemanggilan persidangan Parlimen yang dikatakan menimbulkan perbalahan itu pun tidak menjadi isu lagi: darurat masih berjalan. Parlimen telah ditetapkan untuk bersidang mulai 26 Julai hingga 2 Ogos 2021.

DS Zaini juga menyebut bahawa Negeri Perak mempunyai Dewan Negara yang menyerupai privy council di United Kingdom. Saya tidak akan berhujah di sini sama ada Dewan Negara Perak serupa dengan privy council di United Kingdom atau tidak. Isunya ialah sama ada Sultan Perak menerima nasihat undang-undang daripada Penasihat Undang-Undang atau daripada Dewan Negara.

Kajian terhad saya menunjukkan Perkara 57, Perlembagaan Negeri Perak memperuntukkan:

“57 Establishment of Dewan Negara

The Dewan Negara is hereby established to aid and advise the Sovereign in the exercise of His functions as provided in this Part.”

(“Dewan Negara dengan ini ditubuhkan untuk membantu dan menasihat Sultan dalam menjalankan tugas-tugas Baginda seperti yang diperuntukkan dalam Bahagian ini.” – Terjemahan saya)

Tidak pula diperuntukkan satu persatu apakah bidang kuasa Dewan Negara itu. Yang jelas tidak ada peruntukan yang mengatakan Dewan Negara akan memberi nasihat undang-undang kepada DYMM Sultan.

Sebaliknya Perkara 36C (2) memperuntukkan:

“(b) The State Legal Adviser shall advise on legal matters referred to him by His Royal Highness or the State Government.”

((b) Penasihat Undang-Undang Negeri hendaklah menasihat mengenai hal-hal undang-undang yang dirujuk kepadanya oleh DYMM Sultan atau Kerajaan Negeri.” (Terjemahan saya.)

Saya pernah menjadi Penasihat Undang-Undang Negeri Perak semasa DYMM Sultan Azlan Muhibbuddin Shah mula menjadi Sultan. Baginda kerapkali, kadang-kadang di waktu malam, memanggil saya untuk berbincang mengenai sesuatu isu undang-undang. Tidak pernah sekali pun saya terdengar Baginda meminta nasihat undang-undang daripada Dewan Negara.

Kepada legal eagles yang mencadangkan pindaan kepada Perlembagaan yang menurut mereka “terdapat banyak celah (loopholes) … yang memihak kepada Jabatan Perdana Menteri” eloklah mereka keluar daripada persembunyian dan kemukakan cadangan pindaan mereka supaya kita dapat sama-sama menelitinya.

Berita rencana itu juga memetik seorang keluarga diraja yang disebut sebagai “suara utama untuk pemerintahan yang baik dan keutamaan perlembagaan” tetapi peliknya tidak mahu namanya disebut yang mengatakan “bahawa pelantikan Peguam Negara sepatutnya terletak di bawah Suruhanjaya Perkhidmatan Awam” (“AG’s appointment should come under the Public Services Commission.”) Saya kurang faham apa yang dimaksudkannya.

Pertama, perlu dibetulkan bahawa Suruhanjaya yang berkenaan ialah Suruhanjaya Perkhidmatan Kehakiman dan Perundangan. Kedua, jika Suruhanjaya tersebut yang melantik, ia bererti hanya pegawai-pegawai kehakiman dan perundangan sahajalah yang boleh dilantik menjadi Peguam Negara.

Peguam swasta, seperti Tommy Thomas, tidak layak untuk dilantik. Cadangan itu serupa dengan peruntukan asal Perlembagaan. Ia dipinda apabila Malaysia ditubuh. Berdasarkan prestasi Peguam Negara pertama yang dilantik dari kalangan peguam swasta oleh Kerajaan Pakatan Harapan, saya bersetuju dengan cadangan itu.

Kesimpulan

Tidak ada masalah jika Yang di-Pertuan Agong hendak mendapat pandangan undang-undang mengenai sesuatu isu daripada seseorang selain daripada Peguam Negara. Tetapi, sama ada terdapat keperluan untuk mengadakan sebuah privy council seperti di United Kingdom adalah satu perkara lain.

Tiga daripada lima orang Penggubal Perlembagaan Persekutuan, adalah hakim-hakim kanan United Kingdom, yang arif mengenai fungsi privy council United Kingdom telah tidak memilih untuk menubuh sebuah privy council untuk menasihati Yang di-Pertuan Agong. Sebaliknya mereka memilih Peguam Negara untuk memberi nasihat undang-undang kepada Perdana Menteri/Kabinet dan Yang di-Pertuan Agong. Mereka tentu tahu apa yang mereka lakukan. Ia telah berjalan dengan baik selama lebih setengah abad.

Hanya di kebelakangan ini, apabila pembangkang dan NGO-NGO yang tidak bersetuju dengan pandangan yang diberi oleh Peguam Negara dalam dua perkara (darurat dan pemanggilan persidangan Parliman), maka isu itu diperbesarkan.

Berita rencana dalam The Vibes itu meletakkan Yang di-Pertuan Agong di satu pihak dan Perdana Menteri/Kabinet dan Peguam Negara di satu pihak lain, seolah-olah hendak melaga-lagakan mereka. Pada hal, dua perkara yang dikatakan menimbulkan isu itu pun tidak menjadi isu lagi. Darurat masih berkuatkuasa dan persidangan Parlimen telah dipanggil.

Alasan-alasan yang diberi amat tidak munasabah. Tidak ada conflict of interest kerana dalam isu yang sama, Peguam Negara memberi nasihat yang sama kepada Yang di-Pertuan Agong dan Perdana Menteri/Kabinet.

Orang-orang yang dipetik pandangan mereka oleh The Vibes silap membuat anggapan bahawa Peguam Negara menerima nasihat undang-undang daripada Perdana Menteri/Kabinet dan membawanya kepada Yang di-Pertuan Agong dan akan mempertahankannya walaupun ia boleh dipertikaikan.

Mereka juga merendahkan kredibiliti Peguam Negara dengan menggambarkan Peguam Negara sebagai senentiasa mengangguk kepada Perdana Menteri/Kabinet mengenai isu undang-undang, pada hal yang memberi nasihat kepada Perdana Menteri/Kabinet adalah Peguam Negara.

Pakar-pakar undang-undang dan legal eagles yang bercakap sambil bersembunyi itu eloklah keluar ke hadapan dan mengemukakan cadangan bertulis mereka disokong dengan hujah-hujah mereka supaya kita sama-sama dapat mengkajinya.

Tun Abdul Hamid Mohamad
Bekas Ketua Hakim Negara

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kes Neelofa ke Pejabat Peguam Negara minggu depan

Polis akan menyerahkan semula kertas siasatan kes pengacara Noor Neelofa Mohd Noor dan suaminya pendakwah, Haris Ismail atau PU Riz kepada Timbalan Pendakwa Raya minggu depan.

Ketua Polis Daerah Dang Wangi, Asisten Komisioner Mohamad Zainal Abdullah berkata, kertas siasatan awal telah dikembalikan kepada pihaknya untuk dikemaskinikan.

“Kertas siasatan dihantar kembali kepada kami dengan beberapa arahan mengenai tindakan yang harus diambil.

“Kami akan menyerahkan kembali kepada Timbalan Pendakwa Raya minggu depan untuk tindakan selanjutnya,” katanya pada Sabtu.

Selain perkahwinannya pada 27 Mac lalu di sebuah hotel terkemuka di ibu negara yang dikatakan melanggar prosedur operasi standard (SOP), pasangan itu juga mencetuskan kontroversi susulan lawatan mereka ke Langkawi.

Susulan itu, Ketua Polis Negara Tan Sri Abdul Hamid Bador berkata berdasarkan gambar-gambar pasangan berkenaan yang dimuat naik dalam media sosial tidak menunjukkan mereka berdua itu sedang bekerja di Langkawi.

Abdul Hamid memberitahu siasatan akan dijalankan terhadap mereka berdua dan berdasarkan bukti gambar pasangan tersebut yang sedang santai-santai dilihat jelas ia melanggar SOP.

Neelofa dan suaminya sebelum ini mendapat kebenaran dari Ibu Pejabat Polis Daerah Brickfields untuk ke Langkawi atas urusan kerja.


Lagi desakan Zahid berundur, majoriti Ketua Bahagian bengang dengan Presiden

Datuk Seri Ahmad Zahid Hamidi perlu berundur secara terhormat dan tidak mengheret UMNO demi kepentingan peribadinya semata-mata lagi.

Majoriti ketua-ketua bahagian UMNO seluruh negara sudah hilang kepercayaan terhadap Presiden dan bengang dengan tindakannya mengheret parti untuk duduk sekatil dengan Pakatan Harapan (PH) dan menjadi macai DAP, kata Ketua Bahagian Batu, Datuk Yahya Mat Ghani.

“Saya tanpa segan silu, saya ingin nyatakan bahawa Presiden UMNO (Zahid) mesti berundur dan kena serah pada pemimpin lain.

“Saya berpendirian Zahid kena tanggungjawab di atas apa yang berlaku hari ini. Kalau kita lihat BN (Barisan Nasional) dalam sejarah inilah paling teruk sekali,” katanya dipetik laporan Sinar Harian.

Pada Pilihan Raya Umum Ke-15 (PRU-15) baru-baru ini, Zahid gagal membawa kejayaan kepada BN apabila mengalami kekalahan yang terburuk dalam sejarah.

Malah, Zahid juga merancang untuk mengheret BN duduk sekatil dengan PH dan DAP bagi membentuk kerajaan pusat walaupun ketetapan sudah dibuat menolak kerjasama dengan PH dan Datuk Seri Anwar Ibrahim sebagai Perdana Menteri.

Kejayaan Zahid memujuk BN Perak untuk bekerjasama dengan PH bagi membentuk kerajaan negeri sudah mencetuskan kemarahan akar umbi UMNO, tetapi Zahid nampaknya masih mahu meneruskan cita-citanya untuk duduk sekatil dengan PH di peringkat pusat pula.

Dalam pada itu, Yahya berkata, beliau tidak takut sekiranya dipecat susulan kenyataan mendesak Zahid untuk berundur.

Tambahnya, Zahid perlu berjiwa besar untuk berundur daripada mengemudi UMNO.

“Dalam soal ini, kita minta dia fikir bukan untuk hal sendiri. Kena fikir tentang masa depan parti. Kalau sekarang hanya dapat 30 kerusi Parlimen dan dia terus pimpin UMNO, kita bimbang makin teruk.

“Rakyat di bawah memang menolak dia,” katanya lagi.

Pada Isnin, pimpinan BN dan PH diketuai Zahid dan Anwar mengadakan pertemuan di Hotel Seri Pacific dipercayai bagi memuktamadkan kerjasama membentuk kerajaan campuran.

Bagaimanapun, sehingga sekarang Anwar gagal mengemukakan bukti majoriti yang didakwa dimilikinya ke Istana Negara.


Keadaan banjir semakin buruk, ada kanak-kanak lemas dan jalan ditutup

Selepas hujan lebat dua hari melanda negara, keadaan banjir di beberapa negeri seluruh negara semakin memburuk dengan jumlah mangsa semakin meningkat dan dipindahkan tempat selamat.

Lebih 20,000 mangsa banjir dilaporkan media sudah dipindahkan, malah terdapat laporan mangsa dikhuatiri lemas dan beberapa jalan negeri yang ditutup ekoran air yang melimpah.

Di Pahang, seorang kanak-kanak lelaki dikhuatiri lemas selepas dilaporkan hilang di Sungai Pasir, Kampung Seri Makmur di Chini, Pekan dekat sini, semalam menurut laporan Bernama.

Ketua Balai Bomba dan Penyelamat (BBP) Pekan Wan Samsul Effendi Wan Mahmud menerusi kenyataan hari ini berkata mangsa, Muhammad Hafizhan Abd Zaib, 10, dipercayai hilang pada 2.50 petang.

Beliau berkata operasi mencari dan menyelamat yang bermula petang semalam turut disertai Pasukan Penyelamat Di Air (PPDA) BBP Pekan selain dibantu orang awam melibatkan kawasan sejauh 200 meter dari lokasi mangsa dipercayai hilang.

Katanya operasi bersambung pagi ini, selepas ditangguhkan pada 11 malam tadi ekoran keadaan cuaca dan persekitaran yang gelap.

Sementara itu, laluan Kilometer 73 Jalan Kuantan-Segamat di Pekan ditutup sepenuhnya hari ini, ekoran mendapan yang berlaku akibat hujan lebat berterusan semalam.

Ibu Pejabat Polis Daerah Pekan dalam kenyataan menerusi akaun Facebook rasmi memaklumkan penutupan jalan adalah sehingga kerja pembaikan selesai.

“Penutupan jalan dibuat selepas mendapatkan penilaian keselamatan daripada Jabatan Kerja Raya (JKR) Pekan dan orang ramai dinasihatkan mematuhi tanda arahan yang dipasang di laluan tersebut,” menurut kenyataan itu.

Bagi laluan alternatif, pengguna jalan raya dari arah Kuantan akan dilencongkan di lampu isyarat Paloh Hinai ke Jalan Batu Balik ke Pekan.

Pengguna dari Segamat pula akan dilencongkan di Muadzam Shah ke Leban Condong di Rompin sebelum ke Nenasi di Pekan.

Pengguna jalan raya boleh menghubungi Bilik Gerakan Ibu Pejabat Polis Daerah Pekan bagi mendapatkan maklumat terkini di talian 09-4221 999.


Penyelam remaja Belanda disahkan meninggal dunia

Penyelam remaja warga Belanda Nathen Renze Chesters, 14, yang hilang di Pulau Tokong Sanggol, Mersing pada Rabu lalu, disahkan meninggal dunia selepas tidak dapat bertahan akibat terlalu lemah.

Pengarah Agensi Penguatkuasaan Maritim Malaysia (APMM) Johor, Laksamana Pertama Maritim Nurul Hizam Zakaria berkata perkara itu disahkan sendiri oleh bapa mangsa Adrian Peter Chesters.

“Pihak Pusat Penyelaras Mencari dan Menyelamat Maritim (MRSC) Johor Bahru telah memaklumkan kepada pihak berkuasa Indonesia bagi membantu mencari remaja terbabit yang dipercayai telah meninggal dunia dan hanyut ke perairan Indonesia,” menurutnya dalam kenyataan hari ini.

Memetik Bernama, beliau berkata APMM telah menamatkan Op Carilamat pada jam 1.30 tengah hari tadi susulan penemuan tiga daripada empat penyelam yang hilang.

Pada Rabu lepas, empat penyelam warga asing dilaporkan hilang di perairan Pulau Tokong Sanggol, kira-kira sembilan batu nautika dari Tanjung Leman di sini.

Bagaimanapun, jurulatih selam warga Norway Kristine Grodem, 35, ditemukan selamat dalam keadaan terapung lengkap dengan pakaian dan peralatan menyelam oleh sebuah bot tunda yang dalam perjalanan dari Indonesia ke Thailand pada 8.15 pagi Khamis lepas.

Adrian Peters, 46, yang merupakan warga British, dan Alexia Alexandra Molina, 18, seorang warga Perancis, pula ditemukan selamat oleh nelayan tempatan pada kira-kira 1 pagi.


Menjelang perbicaraan terakhir esok, Najib istiqamah dengan keputusan bakal dihadapi

Esok bermulanya perbicaraan terakhir yang akan dihadapi Datuk Seri Najib Razak dalam rayuan kes rasuah dana, SRC International Sdn Bhd selepas dua peringkat mahkamah sebelum ini di Mahkamah Tinggi dan Rayuan tidak memihak kepada bekas Perdana Menteri (PM) itu.

Najib mengetahui perbicaraan terakhir di Mahkamah Persekutuan adalah satu-satunya satu peluang yang dimilikinya jika tidak mahu menghabiskan masa lapangnya di dalam penjara, bagaimanapun beliau kekal istiqamah dengan sebarang keputusan yang bakal dihadapinya.

“Hari esok, penting untuk saya sebab esok rayuan terakhir saya (didengar) di Mahkamah Persekutuan. Walaupun hari ini saya patut sibuk dengan peguam saya, saya pilih untuk bersama Wanita.

“Saya mahu Wanita memahami, saya tetap bersama berjuang dengan Wanita. Biar apa pun kezaliman kepada saya, isteri dan keluarga, saya tetapi istiqamah.

“Saya tidak akan undur walau seinci pun. Saya tetap akan berjuang bersama Wanita Barisan Nasional (BN). Kita pastikan PRU-15 (pilihan raya umum ke-15) milik BN,” katanya ketika berucap pada sesi Bicara Tokoh Konvensyen Wanita BN hari ini.

Mahkamah Persekutuan menetapkan 10 hari mulai esok, bagi mendengar rayuan terakhir Ahli Parlimen Pekan itu untuk mengetepikan sabitan dan hukuman penjara atas penyelewengan RM42 juta dana SRC.

Pada Julai 2020, Hakim Mahkamah Tinggi, Datuk Mohd Nazlan Mohd Ghazali, yang kini hakim Mahkamah Rayuan, menjatuhkan hukuman penjara 12 tahun dan denda RM210 juta ke atas Najib selepas mendapatinya bersalah menyalahgunakan RM42 juta daripada dana SRC.

Kes itu di peringkat rayuan terakhir di Mahkamah Persekutuan selepas Mahkamah Rayuan pada tahun lalu, mengekalkan keputusan Mahkamah Tinggi dan menolak rayuan beliau.

Rayuan akhir yang ditetapkan selama sembilan hari itu menarik perhatian seluruh dunia dan sehingga kini, 114 pemberita, jurugambar dan juruvideo media tempatan dan antarabangsa sudah mendaftar untuk mengikuti prosiding berkenaan.

Surat daripada Pejabat Pendaftar Mahkamah Persekutuan pada 28 Julai lalu kepada firma guaman Tetuan Zaid Ibrahim Suffian TH Liew & Partners (ZIST) yang baru dilantik Najib, menyatakan mahkamah akan mendengar rayuan berkenaan mengikut tarikh ditetapkan sebelum ini.

Melalui surat itu, Mahkamah Persekutuan menegaskan tiada penangguhan akan dibenarkan dan pihak berkaitan dikehendaki mengambil langkah sewajarnya serta bersedia bagi pendengaran rayuan akhir terbabit.

Bagaimanapun, peguam Najib difahamkan akan mengemukakan permohonan lisan untuk menangguhkan rayuan selepas panel hakim Mahkamah Persekutuan selesai mendengar hujahan berhubung permohonan notis usul bagi memasukkan bukti baharu dalam rayuan akhir berkenaan.

Pada 7 Jun lalu, Najib melalui notis usul memohon mahkamah menimbangkan supaya diadakan perbicaraan semula berikutan Hakim Mahkamah Tinggi, Datuk Mohd Nazlan Mohd Ghazali (kini Hakim Mahkamah Rayuan) yang mendengar perbicaraan dan mendapati beliau bersalah atas tujuh pertuduhan, didakwa sengaja gagal mendedahkan peranannya dalam Maybank Investment melalui Bina Fikir Sdn Bhd berkaitan penubuhan SRC.

Melalui afidavitnya, Najib berkata, keterangan dan perkara baharu itu adalah relevan bagi mahkamah menimbangkan isu undang-undang serius yang dibangkitkan dan beliau turut mencabar pihak pendakwaan atau Suruhanjaya Pencegahan Rasuah Malaysia (SPRM) mengemukakan afidavit daripada pegawai berkaitan untuk menafikan dakwaan itu.

Najib tidak meletakkan penegasan itu dengan ringan kerana ia dibuat berdasarkan dokumen yang baru ditemui dan beliau bersama peguam sudah menelitinya dengan berhati-hati.

Pada 25 Julai lalu, Najib memberhentikan khidmat peguam Tan Sri Muhammad Shafee Abdullah dan firma Tetuan Shafee & Co dan melantik Tetuan Zaid Ibrahim Suffian TH Liew & Partners (ZIST) serta barisan peguam baharu diketuai Hisyam Teh Poh Teik dan Liew Teck Huat serta Rueben Mathiaravanam, sebagai peguam bersama.

Dalam prosiding rayuan akhir kelak, pendakwaan diwakili barisan timbalan pendakwa raya diketuai Timbalan Pendakwa Raya Kanan Datuk V Sithambaram.


3 YouTuber wanita popular 2021

Tidak dinafikan YouTube antara laman sesawang yang paling popular dan mudah untuk menjana wang kerana sesiapa sahaja dibenarkan untuk memuat naik, menonton, menilai, berkongsi dan memberi komen kepada pelbagai genre kandungan video yang dihasilkan.

Hanya dengan cara menzahirkan bakat dan mempersembahkan kreativiti dalam laman web itu dan kata kuncinya – viral (tular), ia mampu menjana wang atau ‘menggemukkan dompet’ sesiapa sahaja.

Sepanjang 2021, tiga YouTuber ini berjaya meraih langganan dan tontonan tertinggi.

Pengikut: 4,180,000

Topik: Muzik, Hiburan

Alyssa Dezek ialah YouTuber muda yang telah berjaya mengumpulkan lebih daripada 4 juta pelanggan di YouTube kerana video muka depan lagu dan kemahiran gitarnya yang luar biasa.

Warganet mula menyedarinya apabila video nyanyiannya ketika bermain ukulele menjadi tular dalam media sosial. Namanya menjadi popular selepas dia membuat liputan “Merindukanmu” oleh Dash Uciha. Sejak itu, dia telah menerima banyak tawaran untuk bermain dalam drama.

Dia mendapat banyak perhatian selepas dia berjaya membeli kereta Alphard dengan wangnya sendiri.

Pengikut: 1.49 juta

Topik: masakan

Jika disebut nama Norma Bakar mungkin ada yang tak kenal, tapi kalau dengan gelaran Che Nom memang pasti ramai yang teruja.

Che Nom dikenali juga ‘mak online’ kerana beliau ibarat seorang mak yang mengajar masak di YouTube.

Jika ‘search’ sahaja resipi masakan melayu di YouTube mahupun blog, pasti saluran atau blog beliau antara carian teratas.

“Saya mula minat memasak pada 2012 setelah melahirkan anak kedua. Sedikit demi sedikit minat memasak makin menebal dalam diri dan suami juga memberi sokongan dengan menjadi jurugambar setiap kali saya memasak.

“Selain jurugambar, suami membuat suntingan sebelum dimuat turun ke dalam media sosial. Ketika itu YouTube masih baru dan belum ramai yang menggunakannya sebagai platform perkongsian,” katanya.

Tambahnya, semua orang boleh memasak, tetapi hasilnya mungkin tidak sama bergantung pada teknik memasak dan minat juga mempengaruhi hasil masakan.

Pengikut :2.49

Topik: Muzik

Pada usia mencecah 18 tahun, Nur Amirah Syahira Azizul Abidin sudah dikenali sebagai antara YouTuber terkenal di negara ini. Antara pencapaian membanggakan ialah Nur Amirah pernah dinobatkan Youtuber terbaik Asia dua tahun lalu.

Katanya, untuk menghasilkan kandungan menarik di YouTube bukan mudah seperti yang disangka.

“Ramai tidak tahu perkara yang berlaku di belakang tabir. Kadangkala saya tertekan untuk fikirkan kandungan yang menarik.

“Namun, disebabkan minat mendalam, saya jadikan tekanan itu batu loncatan untuk buat yang terbaik bagi memuaskan hati penonton,” katanya.

Menurutnya, wang dijana dari YouTube dimanfaatkan untuk menyara keluarga.

“Jadilah YouTuber beretika dengan menjaga kelakuan yang mencerminkan budaya kita sebagai rakyat Malaysia,” katanya.

Jelasnya, kini, dia melihat ramai YouTuber baharu menyediakan kandungan beri impak positif kepada penonton.


Tak wajib saringan, tapi digalakkan buat sebelum rentas negeri

Kerajaan tidak mewajibkan saringan Covid-19 untuk merentas negeri, bagaimanapun orang digalakkan menjalaninya sebagai langkah pencegahan awal bagi mengelak penularan.

Perdana Menteri Datuk Seri Ismail Sabri Yaakob berkata kerajaan tidak meletak syarat untuk menjalani ujian Ujian Real-Time Reverse Transcription-Polymerase Chain Reaction (RT-PCR) atau Rapid Test Kit (RTK) Antigen bagi orang ramai yang ingin merentas negeri tetapi ia dianggap sebagai tanggungjawab untuk menjaga orang sekeliling ia digalakkan dijalankan terlebih dahulu.

Beliau berkata demikian pada sidang media khas disiarkan secara langsung di stesen televisyen dan dalam talian, hari ini.

“Kita tidak wajibkan kalau kita nak balik kampung, kita tak wajibkan. Tapi seperti yang saya katakan tadi adalah tanggungjawab kita untuk melindungi keluarga kita.

“Jadi apa salahnya untuk pastikan ibu bapa kita di kampung selamat, kita check dulu diri kita adakah kita ini tiada jangkitan. Maka adalah digalakkan,” katanya.

Dalam pada itu, Ismail Sabri juga mengumumkan kerajaan juga turut bersetuju membenarkan rakyat Malaysia melakukan perjalanan ke luar negara tanpa melalui #MyTravelPass Jabatan Imigresen Malaysia (JIM).

Bagaimanapun, katanya, pengembara masih perlu menjalani kuarantin wajib sebaik pulang ke tanah air.

Beliau berkata keputusan itu dibuat setelah kadar vaksinasi populasi dewasa di negara ini mencapai 90 peratus.

“Kerajaan bersetuju memberi kebenaran untuk Keluarga Malaysia yang telah menerima vaksinasi lengkap untuk melakukan pergerakan rentas negeri tanpa perlu memohon kebenaran daripada polis bermula esok.

“Alhamdulillah, menurut Kementerian Kesihatan (KKM) kadar vaksinasi lengkap populasi dewasa di bawah Pelan Imunisasi Covid-19 Kebangsaan (PICK) telah mencapai 90 peratus.

“Bagaimanapun, data terkini akan dikemaskini di laman sesawang COVIDNOW pada tengah malam ini,” katanya pada sidang media hari ini,” katanya.


Telefon Rafizi dirampas semasa memberi keterangan polis

Timbalan Presiden PKR, Rafizi Ramli, telah selesai memberi keterangan kepada polis hari ini berhubung dakwaannya mengeluarkan kenyataan fitnah mengaitkan Menteri di Jabatan Perdana Menteri (Tugas-Tugas Khas), Datuk Dr Abd Latiff Ahmad.

Rafizi dilihat tiba di Ibu Pejabat Polis Daerah Sentul kira-kira jam 3 petang bersama tiga peguam Adi Zulkarnain Zulkafli, Mohd Ashraf Othman dan Nik Zarith Nik Moustpha dan selesai memberi keterangan pada jam 4.44 petang, lapor Bernama.

Ketua Polis Daerah Sentul ACP, Beh Eng Lai, ketika dihubungi Bernama, mengesahkan bahawa polis telah merakam percakapan Rafizi dan membuka kertas siasatan susulan laporan polis oleh pegawai khas menteri berkenaan, Sayed Ahmad Muizzuddin Al Sayed Mohamad, Selasa lalu.

Katanya, polis turut merampas satu unit telefon bimbit milik Rafizi untuk siasatan.

Katanya, siasatan dijalankan mengikut Seksyen 500 Kanun Keseksaan kerana memfitnah dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

Dalam laporan polis itu, Rafizi didakwa telah mengeluarkan beberapa kenyataan fitnah, kononnya wanita bernama Zainab Mohd Salleh yang memperoleh projek pembinaan Kapal Tempur Pesisir (LCS) adalah isteri kepada Abd Latif.


Kenapa DAP membisu sekarang? Adakah mereka sedang ‘bekerja’?

Tidak banyak isu yang dibangkitkan pemimpin DAP setelah sekali lagi berjaya membentuk Kerajaan Persekutuan dengan kerjasama UMNO menerusi Pakatan Harapan (PH).

Pemimpin parti itu sekarang ini dilihat lebih banyak mendiamkan diri, setelah mengambil iktibar daripada pentadbiran 22 bulan PH yang gagal sebelum ini.

Mengulas isu itu, penganalisis politik Prof Dr Ridhuan Tee Abdullah berkata sebenarnya ultra kiasu di dalam kerajaan baharu itu sedang bekerja untuk menunjukkan kepada rakyat setelah dilantik sebagai menteri dan timbalan menteri.

“Tengok ultra kiasu sejak berada dalam kerajaan, senyap sahaja. Senyap tetapi mereka bekerja.

“Tidak seperti 22 bulan ketika dapat peluang memerintah selepas PRU14 dahulu. Dua puluh dua bulan dahulu, mereka begitu banyak belajar dan mengambil iktibar dan pengajaran

“Hari ini, menteri-menteri dan timbalan-timbalan serta yang dilantik berada dalam kerajaan semua buat kerja, sehingga kita sendiri menggelar mereka seperti Saidina Omar al-Khattab, walaupun saya naik termuntah apabila membacanya,” katanya menulis dalam Facebook beliau hari ini (9 Januari 2023).

Beliau sebelum ini merujuk DAP dan pemimpin ekstrem dalam MCA sebagai ultra kiasu.

Mengulas lanjut, Ridhuan Tee yang dilarang menjadi ahli panel program dakwah di RTM oleh kerajaan PH-BN mengimbas semula strategi DAP setelah berjaya menawan Pulau Pinang.

“Logiknya, mereka mestilah kena tunjukkan kepada orang Melayu hari ini. Mereka kena buat kerja. Maka turunlah mereka ‘sendirian’ ke tempat-tempat awam, seperti LRT, Keretapi, dan sebagainya, kononnya ‘tanpa pengawal’ atau pasukan pengiring.

“Tetapi ingat, strategi ini mereka uar-uarkan dalam media sosial, supaya dapat mencairkan hati Melayu. Selepas ini akan berkatalah orang Melayu, inilah Saidina Omar al-Khattab moden atau Umar Abdul Aziz moden.

“Inilah strategi ultra kiasu yang telah mereka belajar daripada ‘kesilapan’ sebelum ini. Saya masih ingat lagi, apabila mereka berjaya merampas Pulau Pinang, maka nama Khalifah Umar Abdul Aziz dijaja ke sana ke sini untuk mencairkan hati-hati Melayu.

“Memang waktu itu, kita berjaya dicairkan. Strategi ini dihidupkan kembali. Kita pun terpedaya dan cair, lalu berkata, inilah Umar Abdul Aziz moden
Apa yang menjadi mereka begitu komited kalau bukan tiga rukun politik tersebut,” katanya lagi.

Menurutnya tiga rukun politik orang Cina menyatukan mereka sehingga menjadi begitu kuat, iaitu pertama, jaga pendidikan kaum mereka, kedua, jaga NGO (parti politik) mereka agar terus kuat mendesak kerajaan dan ketiga, jaga media mereka.


Bazar Jalan Raja Alang, Setiawangsa dibenar beroperasi

Dewan Bandaraya Kuala Lumpur (DBKL) membenarkan bazar Ramadan Jalan Raja Alang dan Taman Setiawangsa meneruskan operasi seperti biasa selepas diarah tutup kelmarin.

DBKL dalam kenyataan hari ini berkata, jumlah anggota penguat kuasa juga ditambah bagi memastikan segala peraturan dan prosedur operasi standard (SOP) dipatuhi.

“DBKL tidak akan berkompromi atas ketidakpatuhan kepada SOP dan tindakan undang-undang boleh dikenakan kepada mereka yang terlibat.

“DBKL juga telah mensyaratkan kepada pihak penganjur untuk bersama-sama memastikan pematuhan SOP dilaksanakan dengan berkesan,” menurut kenyataan itu.

DBKL berkata, langkah meneruskan operasi diambil selepas pihaknya menerima maklumat terbaharu mengenai bazar berkenaan, dan penambahan bilangan penguatkuasa bertujuan memastikan SOP terus diperketat dan dipatuhi.

Kedua-dua bazar itu adalah antara 22 yang disenaraikan oleh Kementerian Perumahan dan Kerajaan Tempatan semalam sebagai yang perlu ditutup selama tiga hari bermula hari ini bagi tujuan sanitasi dan memperkemaskan semula SOP.


Pemuda UMNO minta siasat kenyataan Guan Eng dalam portal China Press

Ekoran artikel yang disiarkan portal China Press berhubung kenyataan Lim Guan Eng, Pemuda UMNO mendesak pihak berkuasa menyiasat Pengerusi DAP tersebut.

Ketua Pemudanya, Dr Muhamad Akmal Saleh berkata perlu berlaku adil berhubung isu melibatkan sensitiviti dan bukan hanya kepada pembangkang tetapi pihak kerajaan juga perlu mengelak membuat provokasi, ia selepas China Press melaporkan artikel Guan Eng pada satu program semalam.

“Bila kita minta jangan mainkan isu 3R iaitu “agama, kaum, raja” bukan hanya kepada pembangkang, tetapi juga kepada pihak kerajaan.

“Maka tuduhan seperti ini sangat-sangat tidak diperlukan oleh rakyat Malaysia,” katanya dalam hantaran di Facebook hari ini.

Akmal berkata rakyat mahukan politik yang matang dan bukan mengapi-apikan sentimen yang hanya akan mencetuskan perpecahan dikalangan masyarakat.

“Rakyat malaysia mahukan politik yang progresif dan matang kita berbahas dengan idea bukan dengan sentimen yang memecahkan sesama kita.

“Islam tidak pernah mengajar untuk umatnya menindas agama lain dan itu adalah fakta!” katanya lagi.

Beliau juga memohon pihak berkuasa supaya menyiasat laporan artikel China Press yang memetik kenyataan Guan Eng tersebut sebagai menjadikan ia pengajaran.

“Saya mohon kenyataan ini disiasat oleh pihak polis supaya kita memberi amaran yang keras jangan sesekali mempermainkan isu 3R tidak kira dari parti mana mereka datang,” tegas beliau.

Terdahulu, portal MalaysiaNow melaporkan artikel yang diterjemah oleh China Press yang memetik sebagai berkata rakyat di Pulau Pinang mesti mengekalkan kerajaan DAP memerintah negeri itu dan menolak ‘gelombang hijau’.

Pengerusi DAP itu berkata, pengundi Pulau Pinang perlu menolak “gelombang hijau” daripada berkembang pada Pilihan Raya Negeri (PRN) nanti kerana bimbang kedudukan penganut agama lain terancam.

“Selagi Pulau Pinang kekal sebagai Pulau Pinang asal, semuanya boleh kekal sama. Jika tidak, orang ramai mungkin terpaksa memakai pakaian ketika mandi pada masa hadapan,” kata Guan Eng dipetik artikel berbahasa Cina tersebut ketika menghadiri sebuah acara keagamaan sempena Jelajah Raja Naga Putih Tian Fu Gong di Jelutong semalam.

Portal China Press juga menyunting laporan asal mereka dengan menambah perkataan “Orang India” dan mengeluarkan perkataan “dewa dan Buddha” menjadi: “jika gelombang hijau tidak senang dengan tokong India yang mereka lihat, mereka akan memusnahkannya”. Tetapi selagi Pulau Pinang masih kekal sama, rakyat masih boleh bersembahyang.”


Angka korban Covid-19 di Jerman cecah lebih 100,000 kes

Jerman melepasi waktu suram apabila jumlah kematian berkaitan Covid-19 pada Khamis mencecah lebih 100,000 dengan lonjakan jangkitan baharu yang menimbulkan cabaran kepada kerajaan negara itu.

Sejak permulaan wabak itu, 100,119 individu meninggal dunia, menurut data daripada Institut Robert Koch untuk penyakit berjangkit.

Jumlah jangkitan harian mencecah rekod baharu sebanyak 75,961 kes hari ini.

Hospital di beberapa kawasan, terutamanya di timur dan selatan Jerman, berada di bawah tekanan dan pakar virologi telah memberi amaran bahawa jumlah kematian boleh meningkat.

Apabila tahap jangkitan mencecah rekod tertinggi dan unit rawatan rapi (ICU) penuh, masalah kesihatan itu memberi cabaran segera kepada kerajaan gabungan baharu yang mengambil alih pemerintahan Kabinet Angela Merkel.

Ketua Persatuan Antara Disiplin Jerman untuk Rawatan Rapi dan Perubatan Kecemasan, Gernot Marx memaklumkan beberapa hospital sudah mengalami ‘beban teruk’, mengakibatkan pesakit Covid-19 perlu dipindahkan ke luar negara.

Minggu lalu, Jerman memutuskan untuk melaksanakan sekatan lebih ketat termasuk mewajibkan orang ramai supaya divaksin, sembuh dari jangkitan atau baru-baru ini harus disahkan negatif Covid-19, sebelum menaiki pengangkutan awam atau ke tempat kerja.

Manakala, beberapa kawasan paling teruk terjejas juga sudah diarahkan untuk melakukan sekatan pergerakan baharu.

Selain itu, peningkatan angka korban itu juga mencetuskan perdebatan sengit di Jerman, sekiranya akan mengikuti Austria dan mewajibkan vaksinasi kepada semua populasinya.

Bakal Canselor, Olaf Scholz menegaskan sokongannya mewajibkan suntikan vaksinasi dan memberitahu bahawa kerajaan baharunya akan melabur satu bilion euro (RM4.7 bilion) sebagai bonus bagi pekerja penjagaan kesihatan.

Sementara itu, gelombang keempat di Jerman ini sebahagiannya dikatakan berpunca dari kadar vaksinasi yang agak rendah iaitu hanya 69 peratus, berbanding negara Eropah lain seperti Perancis, di mana ianya sudah mencapai 75 peratus. – Agensi


Australia mula kerah tentera kawal Sydney

Australia mengerahkan ratusan anggota tenteranya ke Sydney untuk membantu melaksanakan perintah penutupan atau ‘lockdown’ di seluruh bandar terbesar di negara itu.

Tindakan itu diambil susulan penularan varian Delta sejak Jun lalu yang sehingga kini menyebabkan 3,000 jangkitan dan sembilan kematian di ibu negeri New South Wales itu.

Walaupun perintah ‘lockdown’ dikuatkuasakan, wabak Covid-19 masih menular. Pihak berkuasa kesihatan memaklumkan 170 kes baharu direkodkan hari ini.

Bagaimanapun sesetengah pihak mempertikaikan sama ada perlu atau tidak pihak tentera dikerah.

Perintah penutupan itu dikuatkuasakan sehingga sekurang-kurangnya 29 Ogos depan, antara lain mengenakan sekatan kepada orang ramai daripada meninggalkan rumah kecuali ada urusan penting.

Tentera Australia dilaporkan akan menyertai pihak polis mengawal kawasan titik panas bagi memastikan orang ramai mematuhi peraturan termasuk had pergerakan dalam lingkungan 10 kilometer dari rumah mereka.

Maklumat yang diberikan oleh pegawai kesihatan juga menunjukkan bahawa virus ini menular, terutamanya melalui pergerakan yang dibenarkan.

Penularan Covid-19 dilaporkan banyak berlaku dalam kalangan pekerja kritikal dan keluarga miskin yang tinggal di pinggir bandar raya Sydney. – Agensi


Welcome Back World!: Australia buka sepenuhnya sempadan

Australia hari ini membuka semula sepenuhnya sempadan kepada pengembara yang divaksinasi selepas hampir dua tahun mengunci diri daripada dunia luar susulan penularan wabak Covid-19 yang menjadi pandemik sejak awal 2020.

Lebih daripada 50 penerbangan antarabangsa akan tiba ke negara itu sepanjang hari, termasuk 27 mendarat di Sydney, bandar terbesarnya, ketika sektor pelancongan dan perhotelan ingin bangikt semula selepas menghadapi kesan teruk akibat sekatan Covid-19.

“Ia adalah hari yang sangat menggembirakan, hari yang telah lama saya nantikan, sejak hari pertama saya menutup sempadan itu tepat pada permulaan wabak itu,” kata Perdana Menteri Scott Morrison kepada pemberita di Tasmania, yang banyak bergantung pada sektor pelancongan.

Selepas berjauhan dengan orang tersayang selama berbulan-bulan terdapat banyak pertemuan semula yang penuh emosi, termasuk bagi Cindy Moss yang mengembara dari Kentucky, Amerika Syarikat (AS) untuk melihat anak perempuannya.

“Saya sudah lama tidak berjumpa dengannya dan ia adalah satu perkara yang hebat untuk dapat ke sini. Jadi saya sangat teruja,” katanya selepas memeluk anak perempuannya, suaranya serak kerana terharu.

Pelancongan adalah salah satu industri terbesar di Australia, bernilai lebih daripada A$60 bilion (RM181 bilion) dan menggaji kira-kira 5 peratus daripada tenaga kerja negara itu. Tetapi sektor itu lumpuh selepas negara itu menutup sempadannya pada Mac 2020.

Pernah menjadi juara dalam strategi menangani Covid-19, Australia beralih daripada kawalan ibarat kubu dan penutupan tanpa henti sejak akhir tahun lalu dan mula hidup dengan virus itu selepas mencapai tahap vaksinasi yang lebih tinggi.

Pendatang mahir, pelajar antarabangsa dan pengembara telah dibenarkan terbang ke Australia sejak November tahun lalu dalam apa yang dilihat sebagai latihan pembukaan semula secara berperingkat.

Penumpang yang terbang ke Sydney disambut dari udara dengan “Welcome Back World!” dilukis pada papan tanda berhampiran landasan manakala orang yang memakai kostum kanggaru mengalu-alukan pengembara dan seorang DJ memainkan muzik dari sebuah van yang dihiasi dengan sepanduk bertulis “Anda berbaloi untuk menunggu”.

“Ia adalah pesta di sini, bermain muzik, senyuman di wajah orang ramai, mereka akan menari tidak lama lagi, saya pasti,” Menteri Pelancongan Dan Tehan memberitahu ABC dari lapangan terbang Sydney.

Tehan berkata beliau berharap sektor pelancongan Australia akan pulih, dengan syarikat penerbangan Qantas akan menerbangkan lebih 14,000 penumpang ke Australia minggu ini.

Virgin Australia berkata ia melihat trend positif dalam tempahan domestik dan terus menilai permintaan untuk penerbangan antarabangsa.

Semua kereta api di Sydney, sementara itu, dibatalkan pada Isnin selepas pertikaian gaji antara kesatuan dan kerajaan negeri, memberi sedikit sinar daripada pembukaan semula.

Ketika pembukaan semula sempadan itu, wabak varian Omicron di Australia telah melepasi kemuncaknya dengan kemasukan ke hospital semakin menurun sejak tiga minggu lalu.

Sebahagian besar daripada jumlah Covid-19 di Australia iaitu kira-kira 2.7 juta kes telah dikesan sejak kemunculan Omicron pada akhir November. Jumlah kematian seramai 4,929 pesakit.

Hanya lebih 17,000 kes baharu dan 17 kematian didaftarkan pada tengah hari Isnin. – Reuters


Next time try harder, don’t play play, kata MB Kedah kepada Nik Nazmi

Menteri Besar Kedah, Datuk Seri Muhammad Sanusi Md Nor membidas kenyataan Menteri Sumber Asli, Alam Sekitar dan Perubahan Iklim, Nik Nazmi Nik Ahmad, berkaitan Tanah Rizab Melayu (TRM) di negeri itu.

Dalam satu kenyataan malam tadi (2 April 2023) beliau menjelaskan keluasan asal TRM di Kedah pada 1933 mengikut warta Jabatan Ukur dan Pemetaan (JUPEM) ialah 721,496.949 hektar.

Katanya daripada tahun 1933 hingga 19 Januari 2023, jumlah keluasan TRM yang dicabut keluar adalah 4,751.369 hektar dan diganti balik seluas 5,160.034 hektar.

“Ini menjadikan keluasan TRM di Kedah pada Januari 2023 ialah seluas 721,905.613 hektar,” katanya.

Muhammad Sanusi berkata angka ini menunjukkan berlaku peningkatan keluasan TRM lebih kurang 408 hektar pada 2023, berbanding keluasan pada 1933.

“Inilah keluasan yang direkodkan di Pejabat Tanah dan Galian Negeri Kedah. Inilah angka yang menjadi pegangan Kerajaan Negeri Kedah pada hari ini.

“Hello my friend, next time you try harder aaa .. and dont play play,” katanya sambil memuat naik kenyataan Nik Nazmi berhubung TRM di Kedah, Perak dan Kuala Lumpur pada 29 Mac lalu.

Dalam laporan dipetik daripada Awani, Nik Nazmi berkata keluasan kawasan pewartaan Tanah Rizab Melayu di Kedah menurun daripada 721,888.93 hektar pada 2021 kepada 716,537.28 hektar pada tahun lepas.

Beliau juga memaklumkan kepada Dewan Rakyat, pihaknya merekodkan data keluasan ini berdasarkan kepada kutipan data daripada Pihak Berkuasa Negeri di Semenanjung Malaysia.

“Kalau kita lihat secara terperinci antara tahun 2021 dan 2022, setiap negeri mencatat peningkatan Tanah Rizab Melayu kecuali Kedah, yang menurun daripada 721,888.93 hektar kepada 716,537.28 hektar.

“Kuala Lumpur, daripada 1,003.56 hektar kepada 999.48 hektar dan Perak, daripada 953,042.67 hektar kepada 953,040.87 hektar.

“Negeri-negeri lain semua mencatat peningkatan termasuklah jumlah besar Tanah Rizab Melayu di seluruh Semenanjung Malaysia,” katanya.

Beliau berkata demikian ketika menjawab soalan Ahli Parlimen Maran, Datuk Seri Ismail Abd Mutalib yang meminta kerajaan menyatakan jumlah keluasan asal Tanah Rizab Melayu mengikut negeri di Semenanjung.


Indonesia catat 57,491 kes hari ini, 257 kematian

Jumlah jangkitan Covid-19 di seluruh Republik Indonesia hari ini melonjak semula dengan merekodkan 57,491 kes baharu, berbanding 34,418 kes semalam.

Kementerian Kesihatan Republik Indonesia (Kemkes) memaklumkan dalam tempoh 24 jam hari ini, seramai 257 pesakit meninggal dunia akibat komplikasi Covid-19.

Jumlah kes baharu itu menjadikan kumulatif positif sebanyak 5,289,414 – tertinggi dalam kalangan negara-negara ASEAN – manakala kes kematian pula mencecah 146,798 pesakit.

Seramai 38,474 pesakit lagi telah sembuh menjadikan keseluruhan kes pulih sebanyak 4,593,185 pesakit.

Data Kemkes juga menunjukkan sehingga hari ini sebanyak 549,431 kes masih aktif, selain 45,398 individu yang disyaki dijangkiti Covid-19.

Wilayah Jawa Barat menyumbang kes baharu tertinggi sebanyak 13,658 jangkitan, diikuti Jawa Timur (7,569 kes) dan Jakarta (5,208 kes).

Sementara itu, Jawa Tengah merekodkan 4,219 kes, sementara Yogyakarta (2,450 kes).

Terdahulu, Menteri Kesihatan Indonesia Budi Gunadi meramalkan lima wilayah akan mengalami kemuncak kematian Covid-19 dalam tempoh dua minggu akan datang setelah merujuk kepada kemuncak kes yang telah dilalui lima wilayah iaitu Jakarta, Banten, Bali, Maluku, dan Nusa Tenggara Barat.

“Kami membandingkan ini dengan negara lain di mana kes kematian biasanya 15 hingga 20 hari daripada kemuncak penularan. Jadi walaupun wilayah seperti Jakarta menunjukkan penurunan jumlah kes, Bali juga, tetapi kemuncak kes kematian akan berlaku dua minggu selepas itu,” katanya pada Selasa, 22 Februari. 2022.

Wilayah lain yang mengalami kemuncak penularan, tetapi masih menunjukkan tanda penurunan, adalah Jawa Barat, Jawa Tengah, Jawa Timur, Papua, Sulawesi Utara, Lampung, Sulawesi Selatan, Sulawesi Utara, dan Sumatera Selatan. – Agensi


SPRM siasat pendedahan saksi kes Zahid libatkan pemimpin UMNO

Kertas siasatan akan dibuka Suruhanjaya Pencegahan Rasuah Malaysia (SPRM) susulan pendedahan saksi perbicaraan rasuah kes melibatkan Presiden UMNO Datuk Seri Ahmad Zahid Hamidi baru-baru ini.

SPRM mengesahkan siasatan akan dijalankan terhadap beberapa individu yang dipetik dalam pernyataan saksi, ia antara lain mendedahkan beberapa nama pemimpin UMNO yang didakwa menerima wang daripada Ultra Kirana Sdn Bhd (UKSB).

“SPRM juga mengesahkan telah menerima beberapa aduan terhadap individu-individu terlibat yang tersenarai dalam satu lejar seperti dikemukakan di mahkamah dalam perbicaraan berkenaan.

“Siasatan yang akan dijalankan adalah mengikut bidang kuasa yang diperuntukan di bawah Akta Suruhanjaya Pencegahan Rasuah 2009,” kata SPRM pada satu kenyataan.

Antara nama pemimpin UMNO yang dipetik saksi kes Zahid adalah bekas Ketua Pemuda Khairy Jamaluddin Abu Bakar, Ahli Majlis Tertinggi Datuk Seri Reezal Merican Naina Merican, bekas Naib Presiden Datuk Seri Hishammuddin Hussein, bekas Naib Presiden UMNO Datuk Seri Mohd Shafie Apdal dan bekas Menteri UMNO Datuk Seri Anifah Aman.

Untuk rekod, semua nama yang dipetik dalam pernyataan saksi itu setakat ini belum membuat penafian berhubung dakwaan tersebut dan hanya Tan Sri Muhyiddin Yassin yang berani membuat kenyataan berhubung dakwaan tersebut dan menyatakan kesediaan untuk disiasat pihak berkuasa.

“Khairy menerima dana politik RM3.7 juta daripada UKSB, manakala Reezal Merican menerima dana antara RM200,000 hingga RM300,000 secara sekali daripada syarikat,” kata bekas Pengurus Pentadbiran UKSB, David Tan Siong Sun semasa memberikan keterangan pada Jumaat.

Terdahulu, Muhyiddin menyifatkan keterangan mahkamah yang mendakwa kononnya beliau turut menerima wang tunai RM1.3 juta daripada UKSB, adalah pernyataan palsu.

Bekas Perdana Menteri itu menjelaskan pada tarikh yang disebut oleh saksi pendakwaan itu, beliau menjalani pembedahan kanser dan mengambil cuti selama beberapa bulan untuk rawatan lanjut.

“Tugasan saya sebagai Menteri Dalam Negeri telah diambil alih oleh Perdana Menteri (ketika itu) Tun Dr Mahathir Mohamad dan mendapat liputan meluas media massa,” kata Muhyiddin.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama ketika itu, mendapatkan untuk dirinya wang tunai SG$1,150,000; RM3 juta, 15,000 Swiss Franc dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Zahid didakwa melakukan semua kesalahan itu di Sri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.


Arab Saudi izin umat Islam Indonesia tunai umrah

Menteri Luar Indonesia, Retno Marsudi memaklumkan jemaah Indonesia telah diberi kebenaran oleh kerajaan Arab Saudi untuk menunaikan ibadah umrah.

Namun, kerajaan Arab Saudi menetapkan beberapa syarat bagi jemaah yang tidak menepati kriteria penilaian kesihatan semasa tiba ke negara itu.

Semalam, Retno menjelaskan kebenaran itu sudah termaktub dalam nota diplomatik di Kedutaan Arab Saudi di Jakarta.

“Nota itu menyatakan tempoh kuarantin bagi jemaah umrah yang tidak memenuhi kriteria penilaian kesihatan, iaitu selama lima hari setelah tiba di Arab Saudi,” jelasnya dalam sidang akhbar.

Dalam memorandum itu, turut menjelaskan bahawa jawatankuasa khas Arab Saudi sedang berusaha untuk mengurangkan halangan kepada jemaah Indonesia menunaikan ibadah itu.

Arab Saudi dan Indonesia berada dalam fasa terakhir pertukaran teknikal yang akan dikendalikan bagi menguruskan maklumat berkaitan vaksinasi Covid-19 jemaah yang bakal mengunjungi tanah suci.

Menurut Retno, berita baik ini akan disusuli dengan maklumat lebih lanjut mengenai perlaksanaan teknikal tersebut.

“Kementerian Luar Negeri akan melakukan penyelarasan dengan kerjasama Kementerian Kesihatan dan pihak berkuasa Arab Saudi berhubung perlaksanaan peraturan baharu itu,” jelasnya. – Agensi


Zahid janji dengan Anifah jawatan menteri, Ismail Sabri kata tak tahu

Perjanjian untuk memberi jawatan menteri kepada bekas Menteri Luar Datuk Seri Anifah Aman yang didakwa ditawarkan oleh Presiden UMNO, Datuk Seri Ahmad Zahid Hamidi tidak diketahui Datuk Seri Ismail Sabri Yaakob.

Perdana Menteri dalam laporan media menjelaskan beliau tidak tahu-menahu berhubung perjanjian Anifah dengan Zahid tersebut jika Barisan Nasional (BN) menang Pilihan Raya Umum Ke-15 (PRU-15) pada 19 November nanti.

Malah, Ismail Sabri berkata ketika ini timbul pelbagai cerita yang ‘bukan-bukan’ menjelang hari pengundian pada 19 Nov ini.

“Kadang-kadang setengah orang main sebut nama sahaja, tetapi tidak ada pun tawaran tersebut tapi kerana tidak ada sesiapa yang ada (pada) waktu itu, mungkin jadi dia main sebut.

“Sekarang ini macam-macam cerita yang bukan-bukan timbul,” katanya dipetik laporan media.

Media bertanya kepada Ismail Sabri berhubung isu tersebut selepas merasmikan Majlis Pecah Tanah Wisma Kongres Kesatuan Pekerja-Pekerja Di Dalam Perkhidmatan Awam (Cuepacs) di Putrajaya semalam.

Ismail Sabri ditanya media untuk mengulas dakwaan berkenaan Anifah dijanjikan jawatan dalam kabinet oleh Zahid sekiranya BN menang PRU-15.

Justeru, Ismail Sabri berkata perkara itu tidak boleh dianggap benar, kerana dirinya sendiri tidak tahu berkenaan dakwaan tersebut.

“Jadi tidak perlu kita ambil itu sebagai satu cerita yang dianggap benar. Saya pun tidak tahu,” katanya.

Baru-baru ini media melaporkan Anifah yang juga Presiden Parti Cinta Sabah (PCS) dalam majlis ceramah Pakatan Harapan (PH) dua hari lepas, membuat pendedahan mengenai tawaran itu sebagai balasan tidak bertanding bagi memberi laluan kepada calon UMNO.


Kes Covid di Singapura naik semula

Jumlah jangkitan baharu Covid-19 di Singapura dalam tempoh 24 jam semalam naik semula kepada 3,474 kes berbanding 2,069 pada Selasa, lapor Kementerian Kesihatan (MOH).

Angka itu menjadikan kumulatif kes positif Covid-19 di negara republik berkenaan sejak awal tahun lalu kepada 244,815 kes.

Daripada jumlah kes baharu itu, 3,320 melibatkan jangkitan di dalam komuniti tempatan, 144 di kediaman pekerja asing, dan 10 kes import.

Seramai 506 pesakit dalam komuniti tempatan melibatkan individu berusia 60 tahun dan ke atas.

Menurut MOH kadar kegunaan kemudahan di unit rawatan rapi (ICU) juga turun daripada 63.3 peratus pada Selasa kepada 62.6 peratus semalam.

Bagaimanapun, kadar jangkitan naik sedikit kepada 0.89 berbanding 0.88 pada Selasa.

Kadar pertumbuhan jangkitan mingguan berada di bawah satu selama lima hari berturut-turut. Jumlah tersebut merujuk kepada nisbah kes komuniti pada minggu lalu berbanding minggu sebelumnya.

Kadar pertumbuhan jangkitan mingguan yang konsisten di bawah satu menunjukkan bahawa bilangan kes Covid-19 mingguan baharu semakin berkurangan.

Pada masa sama, MOH juga memaklumkan tujuh individu meninggal dunia akibat komplikasi Covid-19. Semua mereka mempunyai penyakit lain, tetapi MOH tidak memperincikannya.

Jumlah kematian terbaharu itu menjadikan kumulatif sejak awal tahun lalu kepada 619 kes.

Terdapat 1,468 pesakit Covid-19 yang dimasukkan ke hospital, 242 pesakit memerlukan bantuan oksigen, dengan 48 dipantau di ICU.

Seramai 64 pesakit dalam kritikal dimasukkan ke ISU dan memerlukan alat bantuan pernafasan.

Sehingga semalam, sebanyak 85 peratus daripada populasi Singapura lengkap divaksinasi, manakala 86 peratus lagi menerima sekurang-kurangnya satu dos, dan 21 peratus menerima suntikan dos penggalak. – Agensi


Kerajaan belum putuskan ubah peraturan sekat eksport ayam

Kerajaan belum membuat keputusan untuk mengubah sebarang peraturan berkenaan sekatan eksport ayam yang diumumkan pada 1 Jun lepas, kata Pengerusi Pasukan Khas Jihad Tangani Inflasi Tan Sri Annuar Musa.

Justeru Annuar berkata dasar harga ayam ketika ini adalah kekal untuk memastikan harga ayam rendah dan keutamaan bekalan kepada rakyat tempatan kerana ia merupakan barangan keperluan bagi setiap keluarga di negara ini, lapor Bernama.

“Kita dapat banyak pandangan dan pemakluman awal tentang kononnya dapat lebihan bekalan ayam dan ada pengharapan dizahirkan kepada jawatankuasa untuk memohon kebenaran mengeksport ayam ke luar negara.

“Saya nak jelaskan mekanisme mengawal tahap kedudukan bekalan tidak boleh dibuat secara bolak-balik. Kita perlukan masa untuk memastikan semua bekalan ayam dalam negara serta barangan lain, mesti terkawal.

“Adalah penting jawatankuasa dapat pantau secara menyeluruh keseluruhan rantaian bekalan yang berkaitan dengan bekalan ayam, sama ada bekalan ayam yang mula dibenar bawa masuk, ayam yang mula diternak dan ayam yang dikeluarkan dan kita akan lihat sejauh mana dakwaan menyatakan bekalan sekarang adalah berlebihan,” katanya dalam sidang media selepas mesyuarat jawatankuasa itu di bangunan Parlimen hari ini.

Annuar berkata kerajaan menyedari faktor penurunan harga adalah berasaskan kepada bekalan yang cukup dan lebih daripada mencukupi, namun beliau khuatir terdapat pihak yang mengambil peluang mengeksport ayam disebabkan harga bekalan itu yang mahal di negara lain sehingga menjejaskan harga bekalan tempatan.

Annuar berkata jawatankuasa turut membincangkan penemuan Suruhanjaya Persaingan Malaysia (MyCC) mengenai lima syarikat berkaitan bekalan ayam yang dikesan melanggar Seksyen 4 Akta Persaingan 2010 dengan terbabit perjanjian antipersaingan atau lebih dikenali sebagai perjanjian kartel.

Beliau berkata memandangkan penemuan MyCC itu adalah siasatan awal, lima perusahaan itu kini mempunyai peluang mengemukakan representasi dalam tempoh 30 hari daripada tarikh keputusan cadangan itu disampaikan kepada mereka.

“Kita ingin ingatkan pengusaha tidak mengamalkan sebarang tindakan yang melibatkan pakatan untuk menetapkan harga dan melanggar peraturan persaingan bebas kerana ia boleh jejaskan harga kerana dikawal oleh satu kelompok peniaga yang menguasai pasaran dan itu tidak dibenarkan oleh undang-undang negara kita,” katanya.


Langkah awal mengurus kewangan

Pengurusan kewangan yang baik adalah tanggungjawab yang harus dimiliki oleh seseorang untuk mengelak kesukaran dan cabaran besar yang dihadapi dalam kehidupan.

Ini terutama semasa kejadian luar jangkaan seperti pandemik baru-baru ini, menurut Bank Negara Malaysia (BNM).

Dalam Laporan Tahunan 2020, bank pusat itu berkata pengurusan kewangan boleh menjadikan kehidupan seseorang bertambah baik dengan mempunyai lebih banyak kebebasan dan ketenangan fikiran.

“Persediaan untuk menghadapi perubahan keadaan kehidupan adalah penting. Seperti yang dialami semasa pandemik baru-baru ini, cabaran yang tidak dijangka boleh mengubah kehidupan kita melalui pelbagai keadaan yang tidak diduga,” katanya.

BNM berkata, pengguna perlu mengetahui langkah yang boleh diambil apabila menghadapi keadaan cabaran yang tidak dijangka.

Katanya, pengguna yang menghadapi kesukaran untuk membayar balik hutang perlu mendapatkan bantuan awal dan membincangkan situasi mereka dengan institusi kewangan masing-masing.

Sementara itu, Profesor Kanan Fakulti Ekonomi dan Perniagaan Universiti Malaysia Sarawak (UNIMAS), Prof Datuk Dr Shazali Abu Mansor, berkata sebahagian besar rakyat Malaysia tidak mempunyai simpanan mencukupi untuk menghadapi situasi kecemasan, termasuk ketika pandemik Covid-19 melanda, sekali gus menyebabkan mereka terpaksa bergantung kepada bantuan dan subsidi kerajaan.

“Budaya menabung dalam kalangan rakyat kita masih rendah sebab sebahagian mereka seperti penjawat awam menganggap sudah ada pencen. Bagi pekerja swasta, mereka beranggapan simpanan Kumpulan Wang Simpanan Pekerja (KWSP) sudah cukup untuk menyara masa tuanya.

“Jadi, stigma ini secara langsung mendorong rakyat untuk tidak menjadikan budaya menabung sebagai perkara penting terutama persediaan apabila berlaku situasi luar jangka, termasuk pandemik Covid-19,” katanya.

Beliau berkata, rakyat Malaysia juga lebih berminat untuk meminjam dengan bank atau agensi pemberi dana bagi mendapatkan wang lebih cepat berbanding mengumpul atau menyimpannya sejak pada usia kecil.

“Apabila berlaku situasi kecemasan seperti sekarang, rakyat akan mengharapkan kepada bantuan dan subsidi kerajaan kerana simpanan yang mereka ada mungkin hanya mampu bertahan untuk tempoh singkat. Hanya beberapa minggu atau bulan saja.

“Mahu dikatakan boros pun boleh juga. Ada perbelanjaan yang boleh dikurangkan atau tidak perlu seperti membeli kereta dan telefon bimbit baharu. Tetapi ada menganggap ia satu keperluan,” katanya.

Beliau berkata, penting untuk rakyat terus dididik dengan budaya menabung, bukan saja ketika sudah mencapai usia dewasa, sebaiknya ia dimulakan sejak kecil lagi.

“Institusi keluarga menjadi pemula yang penting untuk menggalakkan anak menabung ketika kecil. Mengenai budaya cermat dan tidak berbelanja secara boros,” katanya.


Banjir Baling: Warga emas bersama anak OKU terselamat daripada arus deras

Seorang wanita warga emas yang dihanyutkan air dalam kejadian banjir yang melanda beberapa kampung di sini petang semalam, sempat berpaut pada sebatang pokok pinang sebelum diselamatkan.

Mangsa, Hasnah Ismail, 58, berkata sebaik melihat air naik dengan cepat dan masuk ke dalam rumah, dia dan suami memanjat sebatang pokok rambutan berhampiran rumah mereka, lapor Bernama.

“Bila nampak pokok rambutan macam nak tumbang, mak cik dan pak cik cuba berpaut pada kayu balak hanyut, tapi tangan pak cik terlepas dan dihanyutkan arus banjir.

“Mujurlah dia sempat mencapai ranting buluh, mak cik pula hanyut bersama kayu balak sebelum berpaut pada pokok pinang…lebih kurang sejam juga kami kesejukan di dalam air menunggu sehingga pasukan penyelamat datang menyelamatkan kami kira-kira pukul 8 malam tadi,” katanya ketika ditemui Bernama di pusat pemindahan sementara (PPS) Sekolah Menengah Kebangsaan Jerai dekat sini, malam tadi.

Menurutnya, dia cuba menjerit meminta pertolongan namun tiada siapa yang mendengar dan hanya mampu menunggu diselamatkan, malah suaminya, Che Nai Isa, 59, juga hanya berpaut pada ranting buluh.

“Mak cik hanya ingat mati masa itu, tak nampak siapa yang boleh tolong…namun rasa bersyukur bila nampak bot penyelamat datang dan selamatkan kami berdua.

“Sambil menahan sejuk di dalam air banjir, belakang mak cik beberapa kali berlanggar dengan kayu balak hanyut, mujur kami berdua tak cedera,” katanya.

Hasnah berkata dia yang sudah tinggal di Kampung Padang Empal sejak kecil, sering menyaksikan kejadian banjir di situ namun banjir yang berlaku kali ini adalah yang terburuk.

“Selalu kalau air naik, sampai buku lali atau betis, ini kali pertama naik sampai ke bumbung rumah, tak tau apa nasib 30 ekor kambing di dalam kandang, barang dalam rumah semua tak sempat diselamatkan termasuklah dua motosikal.

“Duit tunai kira-kira RM2,000 hasil jualan kambing baru-baru ini pun dihanyutkan air banjir,” katanya.

Tambahnya, mujurlah anaknya, Nor Alia, 20, seorang kurang upaya sejak lahir telah diselamatkan oleh seorang saudara lelakinya lebih awal.

“Dia gendong anak saya walaupun masa itu air sudah naik ke paras leher…alhamdulillah dua-dua selamat,” katanya.

Sementara itu, seorang lagi mangsa banjir, Siti Mariam Abdul Isa, 70, berkata suaminya yang lumpuh separuh badan sejak sembilan tahun lepas sudah terendam dalam air banjir sewaktu dia bersama anak dan cucu lelakinya sedang sibuk memindahkan barang ke tempat lebih tinggi.

“Kami terlupa yang pak cik tidur di atas tilam di lantai…bila sedar sahaja terus kami bertiga angkat dan bawa dia ke tingkat atas rumah, dia menggigil juga sebab sejuk terendam dalam air banjir.

“Sebelum air naik, mak cik suapkan nasi untuk pak cik, tak sangka air naik cepat sangat, anak dan cucu masa tu sedang angkat motosikal yang baru dibeli sebulan lepas ke tingkat atas rumah. Tapi dengan motosikal itu sekali tenggelam dalam banjir,” katanya.

Seorang lagi mangsa, Siti Hajar Said, 32, berkata dia tidak sempat menyelamatkan sebarang harta bendanya, termasuk kucing dan arnab kesayangan anak-anaknya juga gagal dijumpai dalam kejadian itu.

“Hujan turun pada 4 petang, dalam pukul 5 petang air mula naik, tak sampai setengah jam air sudah naik sampai bumbung rumah.

“Kesemua enam buah rumah yang terletak dekat dengan sungai, semuanya tenggelam. Kali terakhir banjir di sini, sebelum raya puasa lepas, tapi tidak seteruk banjir kali ini,” katanya.


Hasni tak dilantik semula MB Johor, Shahrir ‘malu’ janji tak ditepati

Sangat memalukan apabila UMNO tidak menepati janji awalnya untuk melantik semula Datuk Seri Hasni Mohammad sebagai Menteri Besar (MB) sebaliknya akan memilih seorang MB yang baharu, kata Tan Sri Shahrir Samad.

Shahrir yang juga pemimpin veteran UMNO Johor menyifatkan ura-ura Hasni tidak dilantik semula dan akan digantikan dengan orang lain adalah “malu”, malah beliau sendiri mendapat perkhabaran tersebut secara bisik-bisik dan tidak disampaikan terus kepadanya.

“Mula-mula cerita itu sampai ke saya secara bisik-membisik. Saya hanya terdiam.

“Tadi, adanya kenyataan media oleh Hasni. Bahasanya teratur dan sungguh halus. Tapi ia mengesahkan secara tersirat akan ada pengganti kepada dirinya bagi jawatan Menteri Besar Johor. Malu saya,” kata beliau dalam satu hantaran di Facebook.

Jelasnya lagi, rasa ‘malu’ juga apabila sebelum ini beliau ketawakan Perikatan Nasional (PN) dan Pakatan Harapan (PH) serta sekutu yang tidak mampu menamakan calon MB mereka tetapi kini lebih UMNO pula tidak menunaikan janji untuk melantik semula Hasni yang juga merupakan “poster boy” Barisan Nasional (BN) semasa Pilihan Raya Negeri (PRN) Johor.

“UMNO sudah pasti dengan Hasni sebagai Menteri Besar. Tapi itu tidak cukup kuat dan Umno Johor tidak mampu lakukan apa-apa.

“Jadi, saya malu hendak ke Perhimpunan Agung UMNO (PAU) hujung minggu ni. Boleh mendapat mandat rakyat, tapi tidak berupaya meletakkan ketua parti sebagai ketua kerajaan,” katanya lagi.

Beliau juga mengubah pendirian untuk tidak bercakap atas kapasiti Ketua Bahagian walaupun sepatutnya diberi peluang untuk berucap semasa perhimpunan bermula 16 Mac ini.

“Taklah sehebat mana UMNO Johor. Patut saya juga jurucakap UMNO Johor di PAU kali ini. Tapi kalau saya sudah malu nak ke PAU atas nama bahagian UMNO dari negeri Johor, tidak adalah saya nak cakap apa-apa pun.

“Maaf kepada rakan-rakan. Saya sungguh malu dengan apa yang sudah berlaku selepas sebuah PRN yang kita menang dengan begitu cemerlang sekali di bawah kepimpinan Hasni,” katanya lagi.

Spekulasi kuat mengatakan Ahli Dewan Undangan Negeri (ADUN) Machap, Datuk Onn Hafiz Ghazi bakal dilantik sebagai MB baharu Johor, dan akan mengangkat sumpah jawatan tersebut selepas mendapat perkenal Istana Johor.

Perkembangan terbaharu itu menyusul gesaan Hasni sendiri dalam satu kenyataan media supaya BN memilih orang muda untuk memimpin Johor, walaupun beliau sebelum ini diangkat sebagai calon MB gabungan itu.


Memalukan bila Pemuda PH ajar rakyat menyerah kalah sebelum bertempur

Mendalam sungguh bidasan Ahli Parlimen Bachok, Nik Mohamad Abduh Nik Mat terhadap pemimpin Pakatan Harapan (PH), khusus kepada Ketua Pemudanya.

Apa yang dikatakan oleh Nik Abduh itu sebenarnya itulah yang diajarkan Islam. Berdepan dengan masalah negara, negeri, daerah, kampung, hatta dalam rumah sendiri – angkat tangan mohon doa pertolongan Allah kerana kita telah berusaha.

Kemudian selepas itu berdoa dan akhir sekali tawakal kepada Allah. Bukannya ajar orang ramai untuk terus mengalah dan menyalah anggap perbuatan baik sehingga menjadi dipandang serong.

Tujuan asal letak bendera putih depan rumah untuk memberitahu kesusahan dialami oleh keluarga berkaitan. Bolehlah jiran-jiran yang takut keluar rumah sekarang ini kerana Covid-19 tahu kesusahan dan hulurkan bantuan segera apa yang perlu.

Tanggungjawab jiran juga untuk memberi bantuan. Kalau buat tak tahu kesusahan jiran, tunggulah di akhirat nanti. Jawablah dalam senarai panjang sejauh mata memandang di Masyar kelak.

Dan satu lagi! Pasang bendera putih di pagar rumah tu siapa-siapa pun boleh letak, kemudian ambil gambar. Boleh jadi juga puak-puak blok pembangkang yang letak dan ambil gambar kemudian kirim dalam media sosial untuk jadikan isu.

Aduh, pelik betul rasanya puak-puak ini. Fikir singkat. Macamlah rakyat tak boleh baca cara politik mereka. Macam mana lah nak jadi pemimpin masa depan. Memalukan anak bangsa. Sebab itu pemimpin mereka Anwar Ibrahim masih jadi ‘PM tepi’.

Anwar Ibrahim

Itu nasib lah letak bendera putih. Kalau letak bendera merah separuh tiang, atau ikat kain merah di tiang rumah, pasti lagi cepat dapat bantuan. Maaf! Hanya pihak tertentu dan keadaan tertentu sahaja buat macam ni dan difahami pula oleh orang tertentu.

Hari ini Ketua Pemuda PH Shazni Munir Mohd kata kempen bendera putih adalah bukti kerajaan Perikatan Nasional (PN) gagal menjaga kebajikan rakyat ketika Perintah Kawalan Pergerakan (PKP).

Itu sajakah yang mampu difikirkan oleh pemuda-pemuda PH, setelah kerajaan PN mengumumkan lagi bantuan kepada rakyat berjumlah RM150 bilion semalam?

Sebaliknya, Nik Abduh menasihatkan kita semua supaya mengangkat tangan berdoa memohon pertolongan Allah SWT, bukannya angkat bendera putih.

“Angkat tangan berdoa kepada-Nya. Itulah bendera kekuatan dan optimis dalam ujian kehidupan. Jangan angkat kekalahan menghadapi ujian dengan mengajar rakyat mengangkat bendera putih,” tegas Nik Abduh.

Tuduhan Shazni kononnya kerajaan PN mencari pelbagai alasan untuk mengekalkan kuasa adalah satu lawak jenaka. Siapa yang tergila-gilakan kuasa? Siapa yang gilakan sangat kerusi Perdana Menteri tu?

Tok Akhi
Pemerhati politik kampung

p/s
Kerusi pun dah rosak tunggu Anwar Ibrahim.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Hasrat MUDA sertai PH terus dapat tentangan pemimpin PKR

Hasrat Parti Ikatan Demokratik Malaysia (MUDA) untuk menyertai gabungan Pakatan Harapan (PH) bagi menghadapi Pilihan Raya Umum Ke-15 (PRU-15) terus mendapat tentangan daripada parti komponen lain, terutama PKR.

Ini kerana Presiden MUDA Syed Saddiq Syed Abdul Rahman dilihat oleh sesetengah pihak sebagai terlalu rapat dengan bekas Perdana Menteri, Tun Dr Mahathir Mohamad, yang secara meluas tidak diyakini oleh barisan kepimpinan PKR.

Syed Saddiq yang juga Ahli Parlimen Muar itu dilihat sebagai anak didik Dr Mahathir dalam bidang politik dan memegang jawatan menteri Kabinet era PH.

Bagaimanapun, selepas keruntuhan PH, Dr Mahathir menubuhkan Parti Pejuang Tanah Air (Pejuang) yang berteraskan orang Melayu manakala Syed Saddiq pula menubuhkan MUDA yang menerima keanggotaan pelbagai kaum.

Sebelum ini, hasrat MUDA untuk menyertai PH mendapat bantahan daripada anak muda dan akar umbi parti reformasi itu, menerusi kenyataan Ketua AMK Adam Adli Abdul Halim.

Hari ini, Naib Presiden PKR Chang Lih Kang pula menyatakan mungkin sudah terlambat bagi pakatan itu untuk memproses permohonan MUDA menjadi parti komponen PH.

“Untuk menyertai parti komponen, saya rasa ia bukan waktu yang sesuai kerana ia memerlukan beberapa jangkaan.

“Untuk menjadi sebahagian daripada gabungan itu, parti komponen sedia ada perlu diyakinkan bahawa parti baru itu berkongsi ideologi dan nilai PH yang sama,” katanya ketika temu bual dengan Kinitv.

Bagaimanapun, Ahli Parlimen Tanjung Malim itu terbuka kepada kemungkinan MUDA yang baru ditubuhkan untuk bekerjasama dengan PH dalam pilihan raya.

“Tiada masalah kerjasama (dengan MUDA) cuma dalam bentuk apa,” katanya.

Chang berkata PH harus lebih memberi tumpuan kepada perkara berkaitan pilihan raya umum seperti rundingan kerusi, menetapkan naratif, strategi dan manifesto pilihan raya.

Bagaimanapun katanya perkara itu terpulang kepada Majlis Presiden PH untuk membuat keputusan.

Sementara itu, pengalaman bersama Bersatu yang menjadi sebahagian gabungan PH pada PRU-14 telah menyebabkan beberapa pemimpin PKR ‘berat hati’ menerima idea kerjasama dengan parti selain DAP dan AMANAH.

Ahli Parlimen Selayang William Leong berkata kebimbangan ini juga perlu diambil kira sebelum menerima MUDA.

“Terutama selepas percubaan kami yang gagal pada (PRU-14) apabila kami memasukkan Bersatu, yang ideologinya berbeza dengan kami.

“Kita lihat MUDA dan Syed Saddiq, sukar untuk memutuskan hubungannya dengan Mahathir. Ini perkara yang diperhatikan ramai orang,” katanya.


Nilai ringgit jatuh lagi, Bursa Malaysia pula menjunam

Nilai ringgit terus jatuh berbanding dolar Amerika Syarikat (AS), sementara Bursa Malaysia mengakhiri sesi dagangan hari ini (Rabu, 6 Julai 2022) lebih rendah susulan kemunculan kegiatan pengambilan untung.

Pada penutut dagangan hari ini, ringgit ditutup rendah berbanding dolar AS bagi hari ketiga berturut-turut berikutan mata wang negara maju itu yang mengukuh, kata penganalisis.

Pada 6 petang, mata wang tempatan merosot berbanding dolar AS kepada 4.4225/4260 daripada 4.4185/4200 sewaktu ditutup semalam, lapor Bernama.

Ketua Ahli Ekonomi Bank Islam Malaysia Bhd, Mohd Afzanizam Abdul Rashid, berkata ringgit kekal lemah berbanding dolar AS dengan bergerak sekitar paras RM4.42.

“Ini menimbulkan sentimen enggan mengambil risiko terus berlaku, sekali gus menyebabkan permintaan yang lebih tinggi ke atas dolar AS.

“Paras rintangan serta-merta pada paras sekitar RM4.44.

“Susulan kebimbangan terhadap kemelesetan di AD, kami percaya ringgit tetap lemah buat masa ini,” katanya.

Beliau berkata, pada bulan ini, pasaran mungkin akan menyaksikan satu lagi mesyuarat Jawatankuasa Pasaran Terbuka Persekutuan (FOMC) yang akan diadakan antara 26 dan 27 Julai ini.

Sementara itu, ringgit diniagakan bercampur-campur berbanding mata wang utama lain.

Unit tempatan menokok berbanding pound Britain kepada 5.2800/2842 daripada 5.3168/3186 pada Selasa dan meningkat berbanding euro kepada 4.5220/5256 daripada 4.5511/5526.

Bagaimanapun, ringgit susut berbanding yen Jepun kepada 3.2682/2710 daripada 3.2530/2543 dan lemah berbanding dolar Singapura kepada 3.1504/1531 daripada 3.1486/1502 semalam.

Sementara itu, Bursa Malaysia mengakhiri sesi dagangan Rabu lebih rendah berikutan kemunculan kegiatan pengambilan untung yang begitu ketara membabitkan saham perladangan dan tenaga.

Pada jam 5 petang, FTSE Bursa Malaysia KLCI (FBM KLCI) susut 19.96 mata atau 1.39 peratus untuk ditutup pada 1,420.85 daripada 1,440.81 hari sebelumnya, sekali gus menyaksikan paras terendahnya sejak 19 Mei 2020.

Indeks penanda aras itu dibuka pada 1,442.57, meningkat 1.76 mata pagi dan seterusnya berlegar antara 1,419.50 dan 1,448.09 di sepanjang hari.

Pergerakan harga di pasaran secara keseluruhan adalah negatif, menyaksikan kaunter rugi mengatasi kaunter untung 717 berbalas 208, manakala 388 kaunter tidak berubah, 910 tidak diniagakan dan tujuh yang lain digantung.

Jumlah dagangan meningkat kepada 2.16 bilion unit bernilai RM1.63 bilion daripada 1.99 bilion unit bernilai RM1.21 bilion pada Selasa.

Menurut Naib Presiden Penyelidikan Eekuiti Rakuten Trade Sdn Bhd, Thong Pak Leng, beliau menjangkakan pelabur terus mengambil sikap berhati-hati memandangkan ketidaktentuan global yang meningkat, walaupun kegiatan memburu saham murah dijangka berlaku.

“Kami berpendapat FBM KLCI akan kekal dalam mod stabil dan berlegar dalam julat 1,420-1,440 untuk baki minggu ini. Dari sudut teknikal, kami melihat sokongan serta-merta pada paras 1,400 manakala rintangan pada 1,460,” katanya kepada Bernama.

Prestasi lemah di bursa tempatan juga sejajar dengan kebanyakan pasaran serantau, diheret oleh kemerosotan dalam harga komoditi yang menyebabkan penjualan besar-besaran membabitkan saham tenaga dan bahan.

“Lonjakan jangkitan Covid-19 di China juga menjejaskan sentimen pasaran kerana ia mencetuskan semula kebimbangan mengenai kemungkinan sekatan pergerakan,” kata Pak Leng.

Di peringkat serantau, Indeks Straits Times Singapura susut 0.07 peratus kepada 3,102.04, Nikkei 225 Jepun turun 1.20 peratus menjadi 26,107.65 dan Indeks Hang Seng Hong Kong lemah 1.22 peratus kepada 21,586.66.

Dalam kalangan saham wajaran tinggi Bursa, Maybank menambah satu sen kepada RM8.62, CIMB meningkat lima sen kepada RM5.10, Petronas Gas melonjak lapan sen kepada RM16.40, Public Bank dan IHH Healthcare turun dua sen setiap satu kepada RM4.39 dan RM6.38.

Sementara itu, Petronas Chemicals turut merosot sebanyak 47 sen kepada RM8.65 dan TNB susut lapan sen kepada RM7.94.

Bagi saham aktif, Jade Marvel naik satu sen kepada 91.5 sen, Sapura Energy dan Yong Tai tidak berubah pada 4.5 sen dan 8.5 sen, Velesto susut satu sen menjadi sembilan sen, Hibiscus Petroleum lebih rendah sebanyak 7.5 sen kepada 92.5 sen dan Top Glove turun setengah sen kepada 94 sen.

Di papan indeks, Indeks FBM Emas menguncup 138.96 mata kepada 10,104.55, Indeks FBM Emas Syariah lemah 217.42 mata menjadi 10,148.71, FBM 70 jatuh 134.29 mata kepada 12,173.27, FBM ACE berkurangan 20.25 mata kepada 4,626.72 dan Indeks FBMT 100 lebih rendah sebanyak 131.56 mata kepada 9,862.44.

Mengikut sektor, Indeks Perkhidmatan Kewangan turun 18.42 mata kepada 16,065.76, Indeks Produk dan Perkhidmatan Perindustrian 5.47 mata lebih rendah menjadi 175.48, dan Indeks Perladangan susut 343.59 mata kepada 6,471.79.

Jumlah dagangan Pasaran Utama mengembang kepada 1.42 bilion saham bernilai RM1.47 bilion berbanding 1.07 bilion saham bernilai RM984.74 juta pada Selasa.

Jumlah dagangan waran turut susut kepada 431.29 juta unit bernilai RM77.84 juta daripada 452.94 juta unit bernilai RM94.0 juta semalam.

Sementara itu, jumlah dagangan Pasaran ACE menguncup kepada 304.42 juta saham bernilai RM82.19 juta daripada 466.66 juta saham bernilai RM126.58 juta sebelumnya.

Kaunter produk dan perkhidmatan pengguna menyumbang 159.39 juta saham yang didagangkan di Pasaran Utama, produk dan perkhidmatan perindustrian (335.02 juta), pembinaan (55.58 juta), teknologi (134.94 juta), SPAC (tiada), perkhidmatan kewangan (57.10 juta), hartanah (140.08 juta), perladangan (69.81 juta), REITs (3.27 juta), dana tertutup (tiada), tenaga (343.86 juta), penjagaan kesihatan (65.77 juta), telekomunikasi dan media (30.90 juta), pengangkutan dan logistik (16.41 juta ) dan utiliti (8.52 juta).


Banyak bincang isu PRU-15 beri kesan kestabilan politik: PM

Tindakan terlalu membincangkan bila pilihan raya umum ke-15 (PRU-15) perlu diadakan akan memberi kesan kepada kestabilan politik negara, kata Perdana Menteri Datuk Seri Ismail Sabri Yaakob.

Beliau berkata tindakan itu juga akan menjejaskan tumpuan kerajaan terhadap menyelesaikan pelbagai isu dihadapi rakyat termasuk berkaitan kenaikan harga barang yang dipengaruhi ekonomi global, lapor Bernama.

“Politik negara masih stabil, kita sekarang tumpu kepada pulihkan ekonomi termasuk kenaikan harga barangan dan (isu) bekalan yang kini merupakan fenomena global.

“Kalau terlalu bincang bila PRU-15, ia akan memberi kesan kepada kestabilan politik. Kita akan bincang soal ini (PRU-15) lebih daripada soal urus negara,” katanya pada sidang media selepas menaiki Transit Aliran Massa (MRT) Laluan Putrajaya Fasa Satu dari Stesen Kampung Batu ke Stesen Sri Damansara Sentral hari ini.

Beliau berkata walaupun masalah ekonomi merupakan isu global, namun kerajaan mahu memberi tumpuan terhadap isu itu supaya kesan kepada negara tidak terlalu teruk.

Ismail Sabri mengulangi kenyataan bahawa tiada mana-mana perdana menteri akan membincangkan tarikh pilihan raya secara terbuka.

Sebelum ini, ramai pemimpin politik terutama dalam kalangan parti UMNO menggesa agar PRU-15 dapat diadakan dengan segera.

Presiden UMNO Datuk Seri Ahmad Zahid Hamidi dan beberapa pemimpin Kluster Mahkamah lain yang sedang berdepan perbicaraan berterusan memberi tekanan kepada Perdana Menteri Datuk Seri Ismail Sabri Yaakob agar mempercepatkan PRU-15 segera.

Terdahulu, Zahid membidas pembangkang sebagai penakut untuk berdepan PRU-15 dan hanya tahu memberi banyak alasan untuk mengelak daripada ia dijalankan.

Ujarnya, langkah mengadakan PRU-15 adalah jalan sebaiknya daripada berterusan dengan kerajaan campuran yang sedang ditadbir oleh Ismail Sabri, malah mencabar pembangkang untuk berani mendesak supaya ia disegerakan.

“Dulu pembangkang beri alasan Covid-19 oleh itu PRU-15 tidak boleh diadakan, kini alasan inflasi pula. Alasan demi alasan pembangkang sebenarnya mendedahkan kekhuatiran sebenar mereka.

“Kekhuatiran untuk berdepan penentuan rakyat yang pernah mereka perdaya demi mendapat kuasa. Mahu membeli masa untuk mendapatkan ruang mencukupi membohongi dan menipu rakyat sekali lagi. Insya Allah dengan kembali sebuah kerajaan yang mampan apa jua cabaran dapat negara kendalikan dengan lebih baik,” katanya.


Laporan Utusan juga sahkan Najib kini berada di hospital bukan penjara

Datuk Seri Najib Tun Razak juga disahkan oleh laporan Utusan Malaysia hari inisedang berada di hospital dan bukan penjara.

Menurut laporan tersebut, bekas Perdana Menteri (PM) bergelar banduan itu dirawat di Hospital Kuala Lumpur (HKL) selepas dikatakan sekali lagi mengalami masalah ulser dalam perut yang dihidapinya.

Memetik laporan sumber, Utusan mendedahkan rawatan yang diberikan kepada Najib adalah mengikut saranan pegawai perubatan kepada pegawai penyelia bagi untuk pemantauan lanjut oleh pakar.

“Walaupun beliau (Najib) ditahan di hospital, dia masih berada di bawah kawalan pihak penjara.

“Selaras dengan Seksyen 37 Akta Penjara, Jabatan Penjara bertanggungjawab memastikan tahap kesihatan seseorang banduan sentiasa dipantau dan dijaga termasuk penyediaan kemudahan rawatan dan ubat-ubatan sebagaimana yang disyorkan oleh pegawai perubatan kerajaan,” kata sumber itu.

Dalam pada itu, ditanya sehingga bila Najib ditahan di wad, sumber itu berkata, ia bergantung kepada syor yang dibuat oleh pegawai perubatan.

Pada September lalu, anak Najib iaitu Nooryana Najwa menerusi hantaran InstaStory memaklumkan bapanya menerima rawatan di HKL selepas mengalami sakit perut.

Menerusi hantaran itu, Nooryana Najwa memberitahu bapanya itu sememangnya sering mengalami masalah perut yang berulang.

Pada 19 September lalu, Jabatan Penjara Malaysia mengesahkan pihak HKL telah merujuk Najib mendapatkan rawatan dan pemantauan lanjutan di Hospital Rehabilitasi Cheras (HRC).

Dalam masa sama, Mahkamah Tinggi Kuala Lumpur telah memerintahkan supaya Najib dibawa ke hospital untuk menjalani pemeriksaan kesihatan setelah dimaklumkan keadaan kesihatan beliau yang tidak memuaskan.

Najib, 69, memulakan hukuman penjara 12 tahun di Penjara Kajang dan denda RM210 juta bermula 23 Ogos lalu selepas Mahkamah Persekutuan mengekalkan sabitan ke atasnya dalam kes SRC International.


Korban ‘King of Sado’ manfaat 1,000 asnaf

Lembu ‘tersado’ di Malaysia seberat 1.2 tan yang dinamakan ‘Gemuk’ dipilih untuk ibadah korban kerana merupakan lembu yang terbaik.

Ketua Pegawai Eksekutif Ikhlas, Ikhlas Kamarudin berkata Gemuk yang dianggarkan mempunyai nilai pasaran melebihi RM30,000 itu merupakan haiwan kesayangan seorang kanak-kanak perempuan.

Beliau berkata Gemuk dibesarkan oleh seorang penternak bernama Muhammad Bakri Bukhari dari Bera, Pahang iaitu seorang pelanggan pakej umrah yang ditawarkan Ikhlas Sdn Bhd yang telah menunaikan ibadah suci itu pada Mac lepas.

“Semasa Gemuk diambil Muhammad Bakri, beratnya hanyalah 600 kilogram (kg) dan beliau telah menjaga Gemuk selama empat tahun sehinggalah menjadi seberat 1.2 tan. Jadi boleh dikatakan Encik Bakri adalah seorang pengembala terbaik di Malaysia.

“Sebab apa kami pilihnya untuk ibadah korban tahun ini kerana Gemuk adalah lembu yang terbaik. Ibadah korban bukan sekadar memberi tetapi memberi yang terbaik,” katanya selepas ibadah korban di Masjid Ikhlasiah, Pantai Dalam Kuala Lumpur, hari ini.

Ikhlas juga menceritakan bagaimana anak perempuan Muhammad Bakri bersedih apabila diberitahu oleh ayahnya bahawa Gemuk akan dijual untuk dikorbankan setelah mendapat gelaran King of Sado.

“Anak perempuan dia banyak jaga lembu dengan bapanya. Dia banyak membantu untuk basuh dan memberi makan. Jadi apabila dia dapat tahu lembu ini akan dijual, dia merajuk dengan bapanya.

“Tetapi, bapanya sudah menjelaskan bahawa Gemuk dipilih oleh Allah S.W.T untuk kebaikan orang ramai, dan sekarang anak dia sudah faham dan tidak bersedih lagi,” katanya.

Gemuk yang berbaka Charolais itu sebelum ini telah dinobatkan sebagai King of Sado 2022 dalam Himpunan Lembu Sado Pantai Timur 2022 yang diadakan awal bulan ini.

Gemuk disumbangkan oleh seorang individu melalui Ikhlas Sdn Bhd, sebuah platform gaya hidup Islam digital kepada Masjid Ikhlasiah bagi memanfaatkan 1,000 asnaf. – Bernama


Siapa bantu rakyat masa pandemik? “Abah” jerit perwakilan Srikandi

Dalam ucapan penuh emosi, Ketua Srikandi Bersatu Malaysia, Datuk Seri Rina Harun menyenaraikan pelbagai bentuk bantuan kewangan kepada rakyat ketika Tan Sri Muhyiddin Yassin menjadi Perdana Menteri, dalam usaha membantu mereka berdepan pandemik Covid-19.

“Siapa yang meletakkan makanan untuk kita di atas meja ketika kita kehabisan makanan?

“Siapa yang memasukkan wang ke dalam poket kita ketika kita tidak mempunyai wang?

“Siapa yang membantu kita ketika kita memerlukan bantuan?” kata Rina kepada perwakilan Srikandi.

“Abah,” jerit perwakilan sambil berdiri serentak.

Pada sidang media selepas ucapannya hari ini (Jumaat, 10 Mac 2023) Rina berkata bahawa dia berdiri sebagai “anak perempuan” Muhyiddin, kerana Pengerusi Perikatan Nasional (PN) dan Presiden Bersatu itu sedang dianiaya.

“Anak perempuan mana yang tidak akan membela bapa mereka apabila dia dianiaya secara salah?

“Tuduhan terhadap Muhyiddin tidak melemahkan kami tetapi menaikkan lagi semangat kami.

“Jumlah wanita Bersatu yang menghadiri hari terakhir AGM (Persidangan Agung Tahunan) pada Ahad (12 Mac) akan dua kali ganda lebih besar berbanding hari ini,” tegas Rina lagi.

Beliau juga berkata bahawa perwakilan Srikandi membangkitkan isu ekonomi dan sosio-politik semasa ucapan perbahasan mereka.

“Kami akan berdiri dengan kepimpinan parti.

“Di kawasan pilihan raya, wanita akan menjadi jentera semasa pilihan raya negeri,” katanya.

AGM Bersatu kini berlangsung selama tiga hari, dengan ucapan presiden sebagai kemuncak pada 12 Mac.

Terdahulu, hari ini, Muhyiddin mengaku tidak bersalah di Mahkamah Sesyen Kuala Lumpur, terhadap pendakwaan terpilih bermotifkan politik dan dendam.

Hakim Azura Alwi membenarkan bekas Perdana Menteri itu dibebaskan dengan ikat jamin RM2 juta, yang dibayar oleh ahli keluarganya, sementara menunggu perbicaraan.


PRN: Amirudin kata pengundi bukan Melayu kekal sokong PH Selangor

Pengerusi Pakatan Harapan (PH) Selangor, Datuk Seri Amirudin Shari mendakwa rakyat negeri itu, termasuk orang Melayu, masih menyokong gabungan DAP, PKR dan AMANAH, sekali gus memberi keyakinan parti itu untuk terus kekal mentadbir.

Beliau mendakwa dapatan itu diperoleh sepanjang tinjauannya terhadap pandangan rakyat dalam pelbagai program rasmi dan tidak rasmi peringkat negeri.

“Malah, kajian yang dibuat Dr Ong Kian Meng (Bendahari DAP Selangor) mendapati undi bukan Melayu ke atas PH agak tinggi (pada PRU-15) lalu.

“Selain itu, undi orang Melayu juga tinggi untuk kita. Kalau tidak, tak kan kita menang di Parlimen Gombak dan Ampang pada November lalu,” katanya pada sidang media selepas menghadiri Konvensyen Tahunan DAP Selangor 2023, di Klang, hari ini (26 Mac 2023).

Laporan sebelum ini menyebut daripada 56 kerusi Dewan Undangan Negeri (DUN) di Selangor, 37 kerusi mempunyai lebih 55 peratus jumlah pengundi Melayu.

Bagaimanapun, untuk rekod, pada PRU-15 lalu, Perikatan Nasional (PN) menang di kerusi yang sebelum ini dikuasai PH dan rakan baharu mereka Barisan Nasional (BN) iaitu di Parlimen Sabak Bernam; Sungai Besar; Hulu Selangor; Tanjong Karang; dan Kuala Langat.

Parlimen Kapar yang dipegang orang kuat PKR yang rapat dengan Anwar Ibrahim, Abdullah Sani, selama tiga penggal juga turut terlepas kepada calon PN, Dr Halimah Ali.

Data Suruhanjaya Pilihan Raya (SPR) menunjukkan bahawa PN memperoleh antara 65 peratus dan 90 peratus pengundi baharu yang ditambah ke dalam daftar pemilih berikutan penurunan umur mengundi kepada 18 tahun.

Di Kapar, yang menjadi kubu kuat PH sebelum ini, menyaksikan PN menang sekitar 67.5 peratus atau 34,400 daripada kira-kira 52,000 pengundi baharu.

PH hanya berjaya menambah kira-kira 5,300 pengundi baharu, manakala BN memperoleh kira-kira 8,700.

Di Kuala Langat, calon PN daripada PAS memperoleh 52,867 undi, berbanding 18,700 yang diperoleh parti Islam itu pada PRU-14.

Sebaliknya, PH hanya berjaya meningkatkan undi sebanyak 7,800 walaupun hakikatnya terdapat lebih 35,800 pengundi baharu di kawasan itu. Undi BN pula turun kira-kira 7,400.

Sepuluh kerusi DUN dalam enam kawasan Parlimen yang dimenangi PN pada PRU-15, semuanya dengan lebih 70 peratus bilangan pengundi Melayu.

Terdapat juga 12 kerusi DUN lain di seluruh Selangor di mana Melayu Islam merangkumi lebih 70 peratus pengundi. Kerusi ini adalah di kawasan Parlimen Selayang; Gombak; Hulu Langat; Bangi; Shah Alam; Kota Raja; dan Sepang.

Di lapan kerusi DUN lain, pengundi Melayu Islam membentuk lebih 60 peratus daripada pengundi.

DUN Permatang; Taman Templer; Lembah Jaya; Pandan Indah; Dusun Tua; Seri Serdang; Meru; dan Kota Damansara adalah kerusi yang pernah ditandingi PAS, sebelum ini.


AG sahkan sedang teliti kertas siasatan hakim dalam kes SRC Najib

Kertas siasatan yang dihantar Suruhanjaya Pencegahan Rasuah Malaysia (SPRM) melibatkan hakim dalam kes perbicaraan rasuah dana SRC International Sdn Bhd (SRC) dihadapi Datuk Seri Najib Razak sedang diteliti Jabatan Peguam Negara.

Perkara itu disahkan Peguam Negara, Tan Sri Idrus Harun selepas SPRM dalam kenyataan sebelum ini mengakui sudah menyerahkan laporan siasatan tersebut kepada Jabatan Peguam Negara pada 18 Mei lalu dan kini menunggu arahan selanjutnya.

Untuk rekod, Mohd Nazlan sebelum ini didakwa mempunyai wang RM1 juta dalam akaun peribadinya.

“Pihak saya sedang meneliti kertas siasatan tersebut,” kata Idrus dipetik laporan Utusan Malaysia.

Pada 23 April lepas, akhbar tempatan melaporkan Ketua Pesuruhjaya SPRM Tan Sri Azam Baki mengesahkan sudah memulakan siasatan terhadap Mohd Nazlan berhubung dakwaan wang yang tidak dapat dijelaskan dalam akaunnya berikutan laporan rasmi yang dibuat berhubung perkara tersebut.

Terdahulu, Mohd Nazlan yang mendengar kes Najib dan mensabitkan bekas perdana menteri itu dengan pertuduhan berkaitan penyelewengan dana SRC, telah membuat laporan polis berhubung artikel berita yang mendakwa beliau sedang disiasat mengenai isu wang yang tidak dapat dijelaskan dalam akaun banknya.

Kenyataan yang dikeluarkan Pejabat Ketua Pendaftar Mahkamah Persekutuan pada 21 April memaklumkan bahawa Mohd Nazlan menafikan dakwaan palsu, tidak berasas dan berniat jahat itu yang bertujuan menjejaskan kredibiliti beliau sebagai seorang hakim serta mengganggu pentadbiran keadilan jenayah dan badan kehakiman.


Anwar hanya ‘PM tepi’, kata saya gagal tangani Covid: Muhyiddin

Langkah diambil Kerajaan Perikatan Nasional (PN) dalam menangani pandemik Covid-19 sejak 2020 lalu, bukan gagal sebagaimana dakwaan sesetengah pihak, termasuk Pengerusi Pakatan Harapan (PH) Datuk Seri Anwar Ibrahim.

Pengerusi PN Tan Sri Muhyiddin Yassin berkata apa yang dinikmati oleh rakyat sekarang ini adalah hasil usaha Kerajaan Perikatan Nasional yang dituduh telah gagal hanya kerana ramai pesakit Covid-19 meninggal dunia.

Sebaliknya, menurut beliau sekiranya Kerajaan Perikatan Nasional tidak mengambil tindakan segera, termasuk menutup sempadan negara, mengenakan Perintah Kawalan Pergerakan (PKP) dan membeli vaksin, pastinya lebih ramai yang meninggal dunia.

“Anwar Ibrahim menuduh bahawa saya gagal untuk menguruskan Covid-19. Betulkah? Beritahu pada Anwar Ibrahim tak betul… bohong. Kita berhadapan dengan satu situasi yang luar biasa. Bukan saja Malaysia, seluruh dunia termasuk negara maju, negara tidak maju, kecil dan besar.

“Kerajaan Perikatan Nasional ketika itu membina pusat-pusat suntikan vaksin di seluruh negara, sehingga ke pedalaman Sabah dan Sarawak. Apa yang Anwar tahu.

“Pakatan Harapan hanya pandai buat tuduhan tapi tidak bersyukur dan berterima kasih dengan apa yang kita (Kerajaan Perikatan Nasional) lakukan, termasuk menyelamatkan nyawa dia, keluarga dia, anak dia, cucu dia dan seluruh rakyat Malaysia.

“Beritahu pada Anwar Ibrahim boleh cakap tapi apa pun tak buat. Dia tak nak ucapkan terima kasih malahan langsung tidak bersyukur kerana dengan tindakan tegas yang kerajaan pimpinan saya telah ambil kita telah menyelamatkan jutaan nyawa,” katanya.

Beliau berkata demikian ketika berucap pada program Jelajah PN BEST di Kuala Perlis yang terletak di bawah kawasan Parlimen Kangar, malam ini (Selasa, 8 November 2022).

Muhyiddin yang juga bekas Perdana Menteri mengingatkan semua pihak supaya bersyukur kerana “sekiranya kita bersyukur atas nikmat yang Allah berikan, maka Allah akan tambah lagi kenikmatan itu”.

Bukan setakat mahu menyelamatkan nyawa rakyat daripada Covid-19, malah, Muhyiddin berkata Kerajaan Perikatan Nasional ketika itu juga mahu menyelamatkan ekonomi negara.

“Mungkin Anwar Ibrahim juga tak setuju rancangan kita (Perikatan Nasional). Dia kata PKP yang paling panjang di dunia,” katanya.

Muhyiddin berkata Kerajaan Perikatan Nasional terpaksa ambil tindakan melakukan kawalan untuk mengelak berjuta penduduk akan meninggal akibat Covid-19.

“Dan kalau tak kawal begitu sistem kesihatan negara juga akan runtuh. Dan bukan sistem kesihatan negara sahaja, tapi juga sistem ekonomi negara kita boleh runtuh.

“Ada orang tak tahu. Biarlah… dia bukan Perdana Menteri pun… Dia Perdana Menteri tepilah… tak buat apa pun. Kita menguruskan sekarang ini masalah nyawa hampir selesai walaupun Covid masih ada dalam masyarakat. Kat sekitar ni. Sekarang ini sudah ada fasa-fasa pandemik,” katanya.


Lagi gagal DAP hanya beri RM30 kepada rakyat, kata Wan Saiful

Jika dibandingkan dengan kegagalan DAP ia lebih teruk lagi apabila rakyat hanya ingat bantuan RM30 yang pernah diumumkan Lim Guan Eng semasa mereka berkuasa, kata Datuk Wan Saiful Wan Jan.

Ketua Penerangan Bersatu itu membidas pemimpin veteran DAP, Lim Kit Siang yang masih cuba menggunakan retorik kerajaan gagal walhal parti tersebut sudah bersetuju bekerjasama dengan kerajaan kini yang diterajui UMNO walaupun mendakwa ia gagal sebelum ini.

Kit Siang mungkin nyanyuk atau terlupa yang anaknya, Lim Guan Eng selaku Setiausaha Agung DAP sudah menandatangani Memorandum Persefahaman (MOU) dengan Perdana Menteri Datuk Seri Ismail Sabri Yaakob dan malah lebih memalukan mereka kini menyokong kerajaan dipimpin UMNO.

Wan Saiful membidas pemimpin DAP itu supaya tidak membuat tuduhan yang tidak berasas dengan mendakwa kerajaan dipimpin Tan Sri Muhyiddin Yassin sebelum ini gagal.

“Peratusan yang mendapat vaksin adalah tinggi dan terus meningkat.

“Bekalan vaksin kita mencukupi. Tan Sri Muhyiddin arahkan supaya RM530 billion diagihkan untuk bantu rakyat. Jumlah yang amat besar. Bukan macam DAP yang mahukan rakyat bersyukur sebab dapat RM30 sahaja,” kata Wan Saiful dalam satu kenyataan.

Jelasnya lagi, hasil inisiatif dan bantuan yang dilaksanakan semasa pentadbiran Muhyiddin juga berjaya memulihkan keadaan ekonomi negara daripada terus menjadi buruk.

“Perniagaan kecil dan sederhana juga mendapat pelbagai bantuan dalam usaha memulihkan ekonomi,” katanya lagi.

Menurut Wan Saiful, rakyat sebenarnya lebih bimbang dengan DAP yang tidak diketahui niat mereka apabila kini sanggup pula bekerjasama dengan UMNO memandangkan ideologi sosialis yang dibawa oleh parti itu.

“Tak ada sebab nak bimbang dengan peranan Tan Sri Muhyiddin kerana hari ini rekod Tan Sri Muhyiddin ialah rekod kejayaan.

“Yang kita patut bimbang ialah usaha parti aliran sosialis seperti DAP yang tidak diketahui niat sebenarnya,” ujarnya lagi.

Ujar Wan Saiful, lantikan Muhyiddin sebagai Pengerusi Majlis Pemulihan Negara (MPN) tidak perlu dipolitikkan kerana realitinya kejayaan yang dicapai oleh kerajaan dalam melawan penularan Covid-19 hari ini adalah hasil perancangan kerajaan terdahulu.

“Kembali kepada MPN, hakikatnya, kerajaan membuat keputusan yang betul melantik Tan Sri Muhyiddin mengepalai MPN. Hasil-hasil perancangan Tan Sri Muhyiddin sudah mula dirasai hari ini,” katanya lagi.